Mugarik gabeko euskara. Ofizialtasuna • ZUZEU\nMugarik gabeko euskara. Ofizialtasuna –\nNorabide horretan eragiteko, euskaltzaleei aktibatu eta manifestaziora joateko deia luzatzen dizuegu. Guztion mobilizazioarekin lortuko dugu Euskal Herriaren berreuskalduntzean jauzi egitea! Martxoaren 24an denok Iruñera!\nManifestazioaren harira eginiko bideoak HEMEN IKUSGAI\ndeialdia, ehe, Euskal Herrian euskaraz, euskara, manifestazioa, Mugarik gabeko euskara, ofizialtasuna, prentsa oharra


Ezkerreko subiranismoa «bokazio» | Politika | Berria\nEzkerreko subiranismoa «bokazio»\nHerri Batasunaren eta Aralarren sortzaile izanik, Iñaki Aldekoak ezker abertzaleko bi ildoen arteko batasuna sustatu zuen ETAk jardun militarra behin betiko eten ondoren. 81 urte zituela hil da.\nHitza 2014ko azaroaren 8an erabili zuen, Aralarreko zenbait kide gogoetan ari zirela-eta ezker abertzaleko orduko bi sentsibilitateek bat egiteko aukeraz; Aralar ez zela sortu ezker abertzaleko «beste» alderdi politiko bat izateko, ez zuela «bokazio» hori. «Aipatutako bat egitera urratsak egiten badira, bizpahiru urte barru Aralarrek ez luke alderdi gisa egon beharko». Izan ere, Iñaki Aldekoak ezkerreko subiranismoa izan zuen bokazio; Herri Batasunaren sortzaile izanik aurrena, Aralarren bidea hartu zuen bi hamarkada geroago, behin EH Bildu eratuta, ezker abertzaleko bi ildoen batasuna defendatzeko. Aldekoa atzo hil zen, 81 urte zituela.\nIbilbide luzea izan da Aldekoarena (Zornotza, Bizkaia, 1940). Ingeniari kimikoa zen ikasketaz, eta EGIn hasi zuen militantzia politikoa; preso egon zen urtebetez Bilbon. ETA Berrin aritu zen, baina berehala utzi zuen. 1977an, Euskal Sozialista Biltzarreko idazkari nagusi aukeratu zuten, eta bide horretatik hartu zuen parte Herri Batasunaren sorreran, 1978an. Mahai Nazionaleko kide izan zen 1990eko hamarkada hasi arte. Urte haietan, ordezkaritza instituzionalean ere ibili zen: Nafarroako parlamentari izan zen 1979tik 1991ra bitarteko legealdietan, eta Espainiako Kongresuko diputatu 1986tik 1987ra, Nafarroakoa. Garai haietan ere sartu zuten kartzela: 1983tik 1985era egon zen preso, ETAri laguntzea egotzita. Horren ondoren, Espainiako Gobernua eta ETA Aljerren eseri ziren elkarrizketa mahaian (1989), eta ETAren aholkularien taldean hartu zuen parte.\nElkarrizketa haiek porrot egin zuten, eta Aldekoa gero eta kritikoago agertu zen estrategia politiko-militarrarekin. 1992an, HBko Mahai Nazionaletik irten zen, eta, Lizarra-Garaziko prozesuaren ostean, baita ezker abertzalearen ildo nagusitik ere. Aralarrek ezker abertzale barneko «iritzi korronte» gisa argitaratu zuen lehen idatzia 2000ko maiatzaren 21ean, eta sinatzaileen artean zen Aldekoa; gerora, alderdiaren sorreran hartu zuen parte. «Historikoki borroka armatuak esanahi eta eduki bat izan badu ere, egun ez du zentzurik, eta ETAk borroka utzi behar luke», esan zion Euskaldunon Egunkaria-ri 2002ko abenduko elkarrizketa batean. Alderdi horretako kide zela aukeratu zuten Arabako batzarkide, 2007tik 2011ra.\nBat egitearen alde\nETAk 2011 hartan eten zuen jarduera armatua behin betiko; urrian gertatu zen hori, eta, azaroan, elkartuta aurkeztu ziren ezker abertzaleko bi ildoak Espainiako Gorteetako hauteskundeetara, EArekin eta Alternatibarekin batera, Amaiur koaliziopean. Bat egite horren aldekoa zen Aldekoa, eta hala adierazi zion BERRIAri 2014an: «Hiru oinarri finkatu genituen. Batetik, ezker abertzale politiko, zibil eta demokratikoa nahi genuela esan genuen, eta horretarako ETAk borroka armatua erabat utzi behar zuela. Bigarrenik, Euskal Herriaren eraikuntzarako bertako hiru erabakitze esparruak, hiru eremu administratiboak errespetatu behar direla genioen: EAE, Nafarroa eta Ipar Euskal Herria. Eta hirugarren ideia zen ezker abertzaleak barne egitura demokratikoak behar dituela: kongresuak, afiliatuak... Ez dugu esan nahi arrazoia gurea izan denik, baina gaur egun Sortuk hiru oinarri haiek bereganatuak ditu. Aralar ez denez aldatu, badaude baldintzak bien arteko bat egiteari buruz harremanak hasteko. Eta garrantzitsua litzateke berehala ekitea».\nNafarroako Parlamentuak doluminak adierazi ditu Aldekoaren heriotza dela eta. Sortuk ere hura oroitzeko hitzak izan ditu, eta «besarkada sentikor bat» helarazi die senide eta hurbileko lagunei: «Aldekoa errepresaliatu politiko bat izan zen, herri honen independentziaren alde aritzeagatik espetxeratua. Haren konpromiso militantea aintzat hartu eta aitortu beharra dago».


Artikulu zientifikoa - Micromilling High Aspect Ratio Features Using Tungsten Carbide Tools - Ideko\nArtikulu honek azterlan esperimentalak aurkezten ditu mikrofresatuko horma argalen gainean, prozesuaren itxura erlazio handiko ezaugarrien fabrikazio zuzeneko gaitasunak aztertzeko, tungsteno karburuzko fresaketa erremintak baliatuta bi material desberdinetarako: aluminioa eta letoia. Azterketa bi fasetan gauzatu da. Hasieran, mikrofresatuaren efektuak ikertu dira gainazalaren zimurtasunean, eta mekanizazio baldintzarik egokienak identifikatu dira, gainazalaren kalitaterik handiena lortzeko. Bigarren fasean, berriz, mekanizazio estrategiak ikertu dira, horma argalen azken kalitatea optimizatzeko, horma argal mekanizatuen zuzentasunaren, hormaren lodieraren uniformetasunaren eta bizarren presentziaren arabera. Azterlan esperimental horren emaitza gisa, mekanizatzeko parametro eta estrategia optimizatuak aurkezten dira.\nLetoiaren kasuan (CuZn36Pb3), horma argalaren kalitate orokor onena beheranzko fresaketako ebakitze norabide batek eman zuen, Z pasaerako fresaketa-estrategiarekin, 35.000 r min-1 abiaduran, ebakidura axialaren sakonera 150 μm dela, eta aitzinamendu abiadura, berriz, 150 mm min -1 izanik. Aluminioaren kasuan (Al6061-T4), kalitate orokor onena beheranzko fresaketako ebakitze norabide batek eman zuen, arrapala erako fresaketa estrategiarekin, 25.000 r min-1 abiaduran, ebakidura axialaren sakonera 150 μm dela, eta aitzinamendu abiadura, berriz, 200 mm izanik.


Talentua ez delako inoiz desagertzen, Saganen erakustaldia - - Aiurri.eus\nTalentua ez delako inoiz desagertzen, Saganen erakustaldia\nAndoni Urbistondo 2020-10-13 16:38\nEslovakiarrak 13 hilabete eta bi eguneko lehorteari bukaera eman dio Tortoreton, ihesaldia errematatu, etapa ikusgarria osatu eta oilarren azken erasoaldiari bikain eutsiz; Mitchelton eta Jumbok Giroa utzi dute, COVID-arengatik\nKilo pare bat galduko zituen Peter Saganek etapa bihurrian, eta beste pare bat helmuga garaile lasai gurutzatu ostean. Pisu latza kendu baitu gainetik eslovakiar txapeldunak. Norbaitek garaipen premia baldin bazeukan Sagan zen, nahi eta ezin ibili baita iazko uztailaz geroztik, bigarren postuak pilatu eta pilatu. Giroan ere ernegatu antzean zebilen, Arnaud Demare menderatu ezinik. Taldea erre zuen, frantziarra belaunikarazteko itxaropenez, baina ezin zuela jabetu eta beste taktika bat probatu du gaur: ihesaldian sartu, klasikoetako ibilbidek bihurria baliatuz, eta munduari aurre eginda etapa irabazi du. Mundua baita ihesaldian sartu eta Groupamaren jazarpen erritmoaren aurrean irautea, frantziarrek etsi duten arte. Munduaren aurka egitea baita Ganna, Swift, Clarke eta beste zaldi indartsu guztiak baino gehiago izatea ihesaldian, eta munduaren aurka aritzea tropeletik hozka zetozen otsoak bere parera iristea galeraztea. Pello Bilbao, horietako bat. Gernikarrak 10 segundo eskasera izan du Sagan, baina ezin izan du harrapatu, eta Sagan-ek merezita irabazi du. Bere 114. garaipena da, 17. itzuli handietan, eta hiruretan gutxienez garaipen bat lortzen duen historiako 100. ziklista.\nOilarren artean ere albo kalte batzuk eragin ditu bukaera pikoak. Vanhoucke atzean geratu da azken mendatean, eta ia lau minutu galdu helmugan. Fulgsang-ek ere gurpila zulatu du azken jaitsieran, eta ia minutu eta erdi galdu du beste faboriotekiko. Almeida liderrak, aldiz, sendo jarraitzen du, eta helmugan beste lau segundo irabazi ditu gainsarietan. Sailkapen nagusian hirugarren postuari eusten dio Pello Bilbaok, eta Vanhoucke eta Fulgsang Top 10etik desagertu dira. Nabarmentzeko modukoa etapa hasi aurretik gertatutakoa, atzo egindako PCR proben emaitzek zortzi positibo utzi baitituzte, tartean Michael Matthews eta Steven Kruswijk-enak. Horren ondorioz, Jumbo Vismak Giroa uztea erabaki du, eta Mitchelton-ek ere antzeko erabakia hartu du, osasun arrazoiak argudiatuz.\nBihar Porto San Elpidio eta Rimini arteko etapa korrituko da, hamaikagarrena, 182 kilometrokoa, eta itxura guztien arabera esprintean bukatzeko modukoa.


McEnroe eta Mow taldeek kontzertua eskainiko dute Sanagustin kulturgunean | El Diario Vasco\nAzpeitiaMcEnroe eta Mow taldeek kontzertua eskainiko dute Sanagustin kulturgunean\nMcEnroe eta Mow taldeek kontzertua eskainiko dute Sanagustin kulturgunean\nMcEnroe taldearen aurkezpen irudia.\nGainera, igandean, kultur ekitaldiek protagonismoa izaten jarraituko dute eta Ehuna, Sanagustinen, eta k-Baret, Soreasun, izango dira\nELI AIZPURU AZPEITIA. Viernes, 3 mayo 2019, 00:23\nAzpeitia eredu bilakatzen ari da kultur ekitaldiei dagokionean eta datozen egunotan ere ez da faltako kontzerturik edo antzerki saiorik, besteak beste, Sanagustin kulturgunean edo Soreasu antzokian. Honela, bihar, zapatua, McEnroe eta Mow taldeen emanaldia hartuko du Sanagustinek. Aspaldian taula gainetik at mantendu ostean, McEnroe talde bizkaitarrak 'La distancia' azken lana aurkezteko bigarren kontzertua eskainiko du, 23:00etan hasita. Apirilean aurkeztu zuten Bilboko Fnac-en diskoa eta Valentzian eman dute kontzertu bakarra orain arte. Azpeitikoa izango da, beraz, Euskal Herrian emango duten lehen kontzertua. Alboan izango dute Mow musikari madrildarra.\nMcEnroe pop-rock alternatibo, lasai eta melankolikoa jorratzen duen taldea da. Intimista eta poetikoa da beren musika. Taldea 2002an sortu zen, azken diskoa 2016an argitaratu zuten, eta momentu hauetan grabazio estudioan daude.\nMow izenaren atzean Gabriela Cañas bakarlari madrildarra dago. Lehen diskoa atera berri duen arren, denbora gutxian estatu mailako ahots interesgarrienetako bat bihurtu da. Bere ahots eta melodietan sentsibilitatea eta hauskortasuna determinazioa eta indarrarekin elkarbizi dira. Mowren ahots misteriotsuak 90eko hamarkadetako Naiwa Nimri dakarkigu gogora.\nAurrez, 13 euroan eros ahal izango dira sarrerak, eta egunean bertan, 16 euroan izango dira salgai.\nIgande eguerdian, 12:00etan, haurrentzat dantza ikuskizuna izango da Sanagustinen. 'Ehuna' izenburupean Teatro Paraisok eta Dantzaz Konpainiak elkarlanean sortu duten lana da 1 eta 5 urte bitarteko haurrei zuzenduta dago. Cristobal Balentziaga jostunaren unibertsoa da txikientzat egin den sormen-lan honen abiapuntua. Gorputza, oihal, ehun eta jantzien bidez, mugimenduarekin nola erlazionatzen den aztertzen da.\nSarrerak dagoeneko salgai daude Kulturaz.eus webgunean eta Sanagustinen, bost euroren trukean. Egunean bertan ere erosi ahal izango dira.\nBestalde, igandean baita ere antzerkia, dantza eta musika uztartzen dituen Bigoterik Gabe antzerki taldearen K-Baret azken lana ikusteko aukera izango da, Soreasu antzokian, 17:00etan hasita. Sarrerak 6 euro balio du.\nUrteak itxita daramatza Dumontarren kabaret zaharrak baina Rose eta Juliettek ateak berriro irekiko dituzte. Lokal honetan hainbat artista arituko dira bezeroen egonaldia arintzen. Baina artista hauen egonaldia ez da batere arina izango. Teilatu desberdinen azpian jaioak eta berdinaren azpian elkartuta, euren biziak, ametsak eta ametsgaiztoak elkarbanatuko dituzte. Argiak eta itzalak. Agurrak eta ongietorriak. Enkajea, lentejuelak eta ezpain gorriak. Bertan emango diren tirabiren testigu izango da ikuslea, Cedric Flamcourtek gidatuta.\nAzkenik, gaur, ostirala, maiatzak 3, areto dantzek hartuko dute Sanagustin kulturgunea, 23:00etatik aurrera. Salsa, bachata, kizomba eta txa-txa-txa doinuak gustuko dituztenek, dantzan egiteko aukera polita dute.\nExcursión anual de los jubilados de la comarca a Orio y Aginaga el próximo día 23 65 urtetik gorako emakumeentzat formakuntza saioak


Lefaux - Wikipedia, entziklopedia askea.\nGeneviève MARGUERITTE (2014-2020)\n50° 32′ 34″ N, 1° 39′ 35″ E / 50.5428°N,1.6597°E / 50.5428; 1.6597Koordenatuak: 50° 32′ 34″ N, 1° 39′ 35″ E / 50.5428°N,1.6597°E / 50.5428; 1.6597\nWidehem, Étaples, Camiers eta Frencq\nLefaux Frantziako udalerria da, Pas-de-Calais departamenduan dagoena, Hauts-de-France eskualdean. 2013an 274 biztanle zituen.\n2007an Lefaux udalerrian erroldatutako biztanleak 274 ziren. Familiak 94 ziren, horien artean 13 pertsona bakarrekoak ziren (4 bakarrik bizi ziren gizonak eta 9 bakarrik bizi ziren emakumeak), 30 seme-alabarik gabeko familiak ziren, 47 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 104 etxebizitza zeuden, 92 familiaren etxebizitza nagusia ziren, 7 bigarren erresidentzia ziren eta 5 hutsik zeuden. Etxebizitza guzti hauek 99etxeak ziren. 92 etxebizitza nagusietatik 76 bere jabearen bizilekua ziren, 13 alokairuan okupaturik zeuden eta 3 doan lagata zeuden; 1ek bi gela zituen, 9 etxek hiru zituzten, 9 etxek lau zituzten eta 74 etxek bost zituzten. 86 etxek euren parking plaza propioa zuten azpian. 36 etxetan ibilgailu bat zegoen eta 50 etxetan bat baino gehiago zituzten.\nLefaux udalerriko biztanleria-piramidea 2009an .\n2007an lan egiteko adina zuten pertsonak 182 ziren, horien artean 121 aktiboak ziren eta 61 inaktiboak ziren. 121 pertsona aktiboetatik 112 lanean zeuden (63 gizon eta 49 emakume) eta 7 langabezian zeuden (3 gizon eta 4 emakume). 61 pertsona inaktiboetatik 26 erretiraturik zeuden, 19 ikasten zeuden eta 16 "bestelako inaktibo" gisa sailkaturik zeuden.\n2009an Lefaux udalerrian 87 unitate fiskal zeuden, 263 pertsonek osaturik. Pertsona bakoitzeko diru-sarrera fiskalaren mediana urteko 15.609 euro zen.\n2007an zeuden 7 komertzioetatik, 1 erauzte enpresa zen, 2 eraikuntza enpresak ziren, 1 ostalaritza eta jatetxe enpresa zen, 2 higiezinen enpresak ziren eta 1 administrazio publikoko enpresa zen.\n2000. urtean Lefaux udalerrian 8 nekazaritza-ustiategi zeuden, 808 hektarea erabiltzen.\nBNF: 152689376 (data)\nOrriaren azken aldaketa: 30 abendua 2019, 00:38.


Oiartzunen, Arkaleko haitzetan, dagoen Beloagako gaztelua ezagutu nahi? | Amarauna | EiTB\nOiartzunen, Arkaleko haitzetan, dagoen Beloagako gaztelua ezagutu nahi?\nXabier Sukia Beloagako gazteluan bertan izan da Beñi Agirre historialariarekin eta Jose Mari Iturriotzekin "Beloaga bizirik". Arrasto asko daude bertan: konkista, erromesak, karlistadak, Frankismoa...\nBeloagako gaztelua ezaguna da Oiartzunen, baina, orain. Arkaleko haitzetan eraikitako gaztelu hau, ezkutuan egon da urte askotan, lurperatua. Ezezaguna izan da bertako herritarrentzat, Inguruko historialari eta laguntzaile talde batek aurkitu eta eraikina argitara atera duen arte. Sastraka artetik Euskal Herriko historiaren zati bat berreskuratu dute eta gaztelua berritzeko proiektua abian da.\nBeñi Agirre historialariarekin eta Jose Mari Iturriotz "Beloaga bizirik" taldeko kidearekin izan da 'Amarauna' gazteluan bertan. Beloagakoa ez da Erdi Aroko gaztelu soil bat, askoz ere gehiago da. Arrasto asko daude bertan: Nafarroa independientea, 1200 garren urteko konkista, erromesen urratsak, karlistadetako liskarrak eta frankismoko esklaboak.


Semaforoan - - Tolosaldeko ataria\nItzea Urkizu Arsuaga 2019-06-19 11:57\nMaite dut urte-garai hau. Nola nahasten den opor egunen atariko gehiegizko grina, San Joan zortzikoak har ditzakeen usain guztiekin. Nola diren egunak egunago, eta gauak anekdotago. Edo nola, semaforoan, besoa atera dezakegun autoko leihotik, airea eskuetan hartzeko. Maite dut urte-garai hau, atea zabaltzen didalako, ideia absurdo horiek guztiak lapiko berean sartu, eta Zia edo Boga izeneko zutabe bat idazteko: arraun denboraldia hasten delako.\nHasi ziren batzuk, eta hastera doaz besteak; hastera festa. Marka ikusgarrien eta titular originalenen xerka; edo, esperotako emaitzak ez lortzearen kezka. Itzaleko ontzi eternala denboraldiko ezustekoa izatea, edo faboritoaren presioari eusteko askok duten artea.\nEderra da urte-sasoi hau, denborak uda osorako uzten diolako balio objektibo izateari, norbere neurrira egindako irizpide tekniko bilakatzeko. Zenbaitzuek jardunaldi bakarrean irauliko dituztelako bezperan galdutako 20 segundoak, besteren batzuk denboraldi osoa olaturen baten indarraren zain pasatuko duten bitartean, 5 segundo jateko.\nHorregatik, hibridoa ere bada solstizio berriaren atariko garaia. Plazeraren eta sufrimenduaren arteko formula, nola arraun zale, hala arraunlarientzat. Perfekzioz diseinatutako lana zorizko keinu txikiek zapuztu dezaketela ikustea, eta hori bera izatea, tosta artekoan hamarkadaz hamarkada jarraitzeko droga. Edo, ea-aurten-poz-txikiren-bat-edo-beste-hartzen-dugun ahopeka errepikatuagatik, poz txiki bakarra hurrengo denboraldirako itxaropena izatea.\nPolita da urte-garai hau, badituelako beti errepikatzen baina beti berritzen direnak. Nik betikoak animatuko ditut; baina semaforoa denentzat piztuko da.


[ANALISIA] Eduardo Inda Amurrion atzo, kazetaritza ala azken probokazio saiakera? - Amurrio - Aiaraldea.eus\n[ANALISIA] Eduardo Inda Amurrion atzo, kazetaritza ala azken probokazio saiakera?\nAitor Aspuru Saez 2019-04-14 15:00\nEduardo Inda Abascal familiaren arropa dendaren aurrean, atzo.\nAmurrioar askok atzo harriduraz ikusi zuten Eduardo Inda OKDiario hedabideko zuzendaria euren herrian. Antza, lekukoek esandakagoatik, Santiago Abascal elkarrizketatu zuen, baina hori zen bakarrik bere asmoa?\nAtzo eguerdian hainbat whatsapp taldetan aipatzen zuten albistea eta bolo bolo zebilen irudia: Eduardo Inda Amurrion zegoen. Egoera politiko eta soziala herrian nabarmen berotu da azken urte eta erdian (Alfredo Remirez Marañon "@erreharria" eta Julen Ibarrolaren espetxealdiengatik, ezker abertzaleko familia baten etxearen aurkako tiroketagatik ustez polizia nazional erretiratu baten aldetik eta Galder Barbadoren atxiloketa eta kartzelatzeagatik, besteak beste) eta irakiten dagoen udalerri batean horrelako aldagaiak txertatzeak ez du ekartzen ezer onik.\nHorren jakitu ziren, zalantzarik gabe, Eduardo Inda eta Santiago Abascal, baita amurrioar ugari. Berez, atzo eguerdian baten batek bere laguna etxera bidali zuen arazoak ekiditeko eta, zorionez, Amurrio ez zen berriro agertu hedabidetan.\nGauzak horrela, edonork pentsa dezake probokazio hitza erabiltzea atzoko bisitarekin neurriz kanpoko irakurketa dela. Hala ere, aurrekariek horretara bideratzen dute hausnarketa.\nIzan ere, Eduardo Indaren bisitaren helburua zen Santiago Abascal elkarrizketatzea EAEn egindako hauteskunde biraren testuinguruan. Argi geratu da Abascalen xedea hautsak harrotzea zela eta zenbait hedabideren laguntzaz, iraganeko mamuak berreskuratzen saiatzea.\nOstiralean eta larunbatean ehunka lagun (feministak, antifaxistak, ezkertiarrak, abertzaleak...) batu ziren muturreko eskuineko Vox alderdiaren diskurtsoaren kontra agertzeko Donostian eta Bilbon.\nErtzaintzak euren aurka jo zuen Bilbon eta 5 pertsona atxilotu zituen. Geroko istiluak baliatu dituzte hedabide espainiarrek "kale borroka" hitza berriro armairutik ateratzeko, nahiz eta ez genuen ezer sutan ikusi.\nAlderdi bakoitzak erabiltzen ditu ahal dituen bitartekoak botoak erakartzeko, eta Santiago Abascalek nahiago du liztor-habiari ostikoa ematea, jakin baitaki bera ez duela inork ukituko.\nGauzak horrela, non kokatu Eduardo Indaren txangoa? Beste kasu bat izango balitz, aukera egongo litzatekeen pentsatzeko elkarrizketa Amurrion egitea erabaki neutroa dela, bigarren asmorik gabeko iniziatiba.\nOrdea, Indak eskarmentua du horrelako muntaiak saltzen. Martxoan Altsasura jo zuen, kasu horretan ez Santiago Abascalekin, baizik eta Pablo Casadorekin. Kazetariak elkarrizketa egin zion PPko buruari Koxka tabernan (Altsasuko afera osoa hasi zen establezimenduan, hain zuzen).\nSaiakerak ez zion inolako graziarik egin tabernako jabeari, zeina etxetik jo zuen bere negoziora eta Casado eta Indari joateko eskatu zien. Eurek erantzun zioten leku publikoa zela, eta, ondorioz, grabatzeko eskubidea zutela. Hori ikusita, Koxkako jabeak establezimendua ixteari ekin zion, kazetaria eta politikaria joan zitezen.\nPasadizo hori istorio fantastikoa bilakatu zuen Indak: Koxka tabernako jabeak gatibu izan zituen 10 minutuz, jendea kanpoan eurak jipoitzeko elkartzen zen bitartean. Zorionez, Guardia Zibilak salbatu zituen.\nOrdea, Indak berak igotako irudiek gezurtatu zuten bere bertsioa eta Koxka tabernako jabeak ere telebistetan azaldu zuen gertatutakoa. Hemen ikusi daitezke ETB1ean egindako adierazpenak.\nHori gutxi balitz, Eduardo Indak berak urtarrilean simulatu zuen eraso bat Cuatro telebistaren kamara batekin topo egitean, irudietan ikus daitekeen moduan. Antzerkia hain kalitatea gutxikoa izan zen, ezen ehunka txantxa egiteko balio izan baitzuen.\nIbilbide horrekin, gehiegi da susmatzea atzo Santiago Abascal eta Eduardo Inda polemikaren bila joan zirela Amurriora? Nire ustez, inondik inora. Hortaz, zorionak zuhurtziaz jokatu zuten amurrioar guztiei.\nIzan ere, hainbat politikarik eskuin muturra eta bere aurka dauden guztiak (feministak, LGTBQ ekintzaileak, antifaxistak, etorkinen aldeko sareak, independentistak...) zaku berean sartzen saiatzen diren bitartean, bistakoa da batzuk eta besteak ez direla batere antzekoak, eta estatuak ez dituela berdin babesten. Atzo norbaitek zerbait esanez gero Santiago Abascal eta Eduardo Indari, gaur, ziurrenik, Entzutegi Nazionalaren berri izango genuke eskualdean.


Auzotarrek biziarazi dituzte Loiolako jaiak - Irutxuloko Hitza : Irutxuloko Hitza\nAuzotarrek biziarazi dituzte Loiolako jaiak\nAuzotarren parte-hartzeari eta babesari esker ospatu dituzte aurtengo jaiak. Bilduma batean jaso ditugu festetako unerik politenak.\nBatukada Loiolako Jaietan. (Argazkia: Loiolako Jai Batzordea)\nJaiak egin edo ez egin zalantzan egon ostean aurrera egitea erabaki zuen Loiolako Jai Batzordeak orain dela bi hilabete. Auzotarren parte-hartzeari eta babesari esker ospatu dituzte aurtengo jaiak. Uztailaren 27rik 31ra egin zituzten eta egitarau betea eta askotarikoa antolatu zuten aurtengorako ere.\nKuadrillen batelen estropadan ohi baino kuadrilla gehiagok hartu zuten parte eta holly-festan kolorez blai amaitu zuten auzotarrek. Aurten lehen aldiz Loiola Got Talent lehiaketa egin zuten, eta loiolatarren talentu-erakustaldiak girotu zuen igande iluntzea.\nAsteazkenean, hilaren 31n eman zieten agurra festei, hiltzearen ehorzketarekin. Iltzea bizi dela erakutsi du Loiolak, eta Loiola bizi dela.\nHona hemen jaien lehen egunetan Jai Batzordeak ateratako argazkien bilduma:\nLoiolako Jaiak 2019\nErlazionatutako edukiaIltzea ez dute horren erraz hiltzen utziko


Golden Mane animalia gaikako online zirrikitua desberdintasun batekin joko bat da. hau UK zirrikitua makina doan online jokoa joko NextGen garatzen da. Jokalariak dibertigarria izan daiteke zirrikitu hau jotzen, beren denbora eta gustura propioa. Gehiago berrikuspena hau irakurriz.\nA UK zirrikitua makina free Wild Horses buruz joko\nonline UK zirrikitua makina free jokoa joko Hori guztia zaldi basati buruz. animalia gaikako slots jolasten maite baduzu, ondoren, hau zuretzat interesgarriak esanguratsuak izan beharko. online casino zirrikitua Hau naturaren opariak aberatsa da, atzean paisaia paisaia zabal bat osatzen dute, besteak beste,, mendiak eta ostarteak Zeru.\nBadaude 10 paylines, 3 lerro eta 5 zirrikitu honetan Kopurua. sari handiagoa ematen duzu ikurrak daukazu, eta horiek irabazten sari txikiagoan. balio handiagoa ikonoak zaldi zuri-beltzean osatuta, Mendi eta zuhaitz baten.\nsariak txikiagoan eskaintzen duten haiek etortzeko you zinta ikurrak dutenen artean, estandarra karta. Hauek erregular kasinoan zirrikitua jokalari erabili behar ikurrak dira, A gisa, besteak beste,, J, K, Q, 9 eta 10 ikonoak.\nGolden Mane With irabazleak\nUK zirrikitua makina free online casino jokoa Joko honetan irabaztea dakar zinta on bat datorren ikurrak lortzean. Hala ere, daude biak Wild eta Sakabanatu ikonoak, zure saritutako aukerak sustatzeko lagundu ahal, eta aktibatu bonus ezaugarriak hurrenez hurren.\nWild sinboloa Golden Mane zaldi basatia ikono bat da. Ikur hau karreteak beste sinbolo guztietan aldatu egingo dituzte, Silver Ferra ikur izan ezik. Hau Sakabanatu zirrikitu honen ikonoa adierazten eta bonus txanda aktibatu egingo denean dator ikurra kopuru bat zinta on.\nThe Free bira bonus txanda\nzinta banatan bi Sakabanatu ikurrak lurreratzea By 2, 3 edo 4 Free bira txandan aktibatuko duzu. egingo arteko irabazten duzu 2 eta 6 free bira prozesuan. free bira emango dizu aukera gehiago sinboloak sortu etortzeko, eta, beraz, nabarmen bultzatzeko zure payout.\nHalaber, bada Sakabanatu Run ezaugarri bat hori ausazko aktibatuko. Hau UK zirrikitua makina free casino jokoa joko RTP bat du 96.96%, Zure ordainketa hori £ 96.96 chip-ak izango dira irabazi bakoitzeko per-spin on £ 100 apustua zentzua. zirrikitu honetan jolastu ahal izango duzu edozein gailu internet konexioa duen, eta biltzen dituen zure PC eta Android / iOS gailu mugikorrean jolasten.\nMega Slots and Games | Talde 20 Free bira\nSMS Casino £ 5 Free | Massive Real £££ Irabazitako!


Gabez takarraran lasterketa ekainaren 18an izango da - Eskoriatza - Goiena.eus\nGabez takarraran lasterketa ekainaren 18an izango da\nMaite Txintxurreta 2016-06-02 15:56\nEkainaren 15era arte izango da izena emateko epea. Antolatzaileek nabarmendu dute proba hau urtetik urtera "errotu" egin den hitzordua dela\nAurkeztu dute ekainaren 18an, zapatua, egingo den Gabez takarraran lasterketa. Udalak eta kirol elkarteak antolatzen dute elkarlanean, eta aurtengoa seigarren edizioa izango da honezkero. "Urtetik urtera errotu egin den karrera bat dela uste dugu", azaldu du antolaketa taldeko Iñaki Uribetxeberriak. Era berean, azpimarratu du Euskal Herrian egiten den lehenengo gaueko lasterketa izan dela, eta gerora beste herri batzuetara zabaldu dela.\nUribetxeberriak azaldu du ekimenak hiru helburu nagusi dituela: "banakako kirolaren baloreak zabaltzea, herrian giroa sortzea eta kanpotarrei gure herria ezagutaraztea". Nabarmendu du urteotan pixkanaka joan direla helburuok betetzen.\nGabez takarraran lasterketaren ibilbideak Eskoriatza "bere osotasunean" zeharkatuko duela azaldu zuten antolatzaileek. Herriko plazan hasi eta bukatuko da, eta Asensio, Atxorrotx, Makatzgain eta Lexargaratetik igaroko da. 23:00etan aterako dira korrikalariak. Ibilbidean zehar sei anoa puntu izango dira.\nIbilbidearen luzerari dagokionez, 23,2 kilometro izango ditu, 12000 metroko goranzko igoera metatuarekin.\nGazteen kategoriari dagokionean, horiek Asensio inguruan egingo dute ibilbidea, bederatzi kilometro ingurukoa. Bereziki animatu dituzte gazteak parte hartzera.\n"Kanpotik datozenei lasterketa erakargarriago egiteko" hainbat zerbitzu eskainiko ditu antolakuntzak. Hala, lasterketaren aurretik parte hartzaileentzat afaria izango da Herriko Plazan, eta amaieran, berriz, luntxa. Aparkalekua ere ahalbidetuko dute parte hartzaileentzat. Gainera, kiroldegian dutxatzeko aukera izango da.\nBestalde, parte hartzaile guztiek opariak jasoko dituzte babesleen eskutik: Ibarraundirako sarrerak, herriko produktuez osatutako otarra eta Arc'teryx etxeko opariak.\nKorrikalariek ekainaren 15era arte izango dute Gabez Takarraranen izena emateko aukera. Internet bidez egin daiteke, www.eskoriatzagabeztakarraran.com helbidean.


Komon eta Chebet izango dira izar nagusiak Elgoibarren - GARA\n68. Juan Muguerza Nazioarteko Krosa esqu� alpino\nKomon eta Chebet izango dira izar nagusiak Elgoibarren\nShaheen, 3.000 metro oztopoetako errekorraren jabea, Mintxetan izango da.\nGoi mailako parte hartzaileak izango ditu aurten ere datorren igandean Elgoibarren ospatuko den 68. Juan Muguerza Nazioarteko Krosak. Gizonezkoetan, izen aipagarrienak Leonard Komon, iazko irabazlea, eta Saif Saaed Shaheen, 3.000 metro oztopoetan munduko errekorraren jabea, izango dira. Emakumezkoetan, berriz, Emily Chebet munduko txapelduna izango da faborito nagusia.\nLeonard Komon kenyarrak bi aldiz irabazi du Elgoibarko proba (2008 eta 2010) eta ibilbidea horren ongi ezagutzea bere alde izango du. Italicako kros entzutetsua irabazi berritan dator Euskal Herrira eta, gainera, udazkenean munduko markarik onenak hobetu zituen Holandan, oso ohikoak ez diren distantziatan: Komonek 26.44 egin zuen Utrecht-ko 10 kilometroetan eta, 41.13, Nimegako 15 kilometroetan.\nIkusmin handia sortu duen beste korrikalaria Saif Saaed Shaheen ezaguna da, 3.000 metro oztopoetan espezialista. Kenyan jaio eta Stephen Cherono izenarekin lehiatzen hasi arren -gazte mailako munduko txapelduna izan zen 1999an-, Qatarreko herritartasuna hartu zuen 2003an eta, izenez aldatuta, bere ibilbideko lorpen handienak egin zituen: munduko txapeldun Parisen (2003) eta Helsinkin (2005) eta munduko errekorra (7.53.63) 2004an. 2006az geroztik, lesioek ez diote utzi nahi adina lehiatzen eta ikusi egin beharko da zer mailatan etortzen den.\nFaboritoen zerrenda osatuko dute, besteren artean, Moses Kipsiro ugandarrak -munduko txapeldunorde 2009an eta hirugarren 2010ean-, Rui Pedro Silva eta Pedro Ribeiro portugaldarrek, Jake Robertson ozeaniarrak eta Miguel Angel Balzola eta Javier Carriqueo argentinarrek. Chema Martinezek, Javier Guerrak eta Ivan Fernandezek ere ez dute hutsik egingo Elgoibarko hitzordura.\nEmakumezkoen lasterketan, berriz, Emily Chebet kenyarra aipatu behar da beste guztien gainetik. Chebet garaile irten zen iaz Poloniako Bydgoszcz hirian egindako Munduko Kros Txapelketan eta bera da proba irabazteko faborito ia bakarra. Norbaitek itzal egitekotan, Margaret Muriuki bere herrikidea izango da. Benita Willis australiarra, 2004ko munduko txapelduna, eta Dulce Felix portugaldarra, hirugarren Albufeirako Europako Txapelketan, lasterketari distira ematen saiatuko dira, Alessandra Aguilar eta Gema Barrachina korrikalari espainiarrak bezalaxe.\nEmakumezkoen proba nagusia 12.30ean hasiko da eta, gizonezkoena, 13.00etan. Aurrez, Mamo Wolde saria jokatuko da gazteen mailan. Neskek 4,5 kilometroko ibilbidea izango dute eta, gizonezkoek, 6,6koa. Europa osoko hitzordurik garrantzitsuena da maila horretan eta, antolatzaileek jakinarazi zutenez, hainbat herrialdetako atleta gazteek hartuko dute parte.


Ikertzaileen arabera, lurrazalaren %46 egoera basatian dago. | Consumer\nIkertzaileen arabera, lurrazalaren %46 egoera basatian dago.\n"Eskualde basati horiek funtsezkoak dira gure planetaren biziraupenerako", diote\nHainbat erakunde ekologistatako 200 ikertzailek munduko azken 37 eskualde basatiak identifikatu dituzte, eta bizigune horiek babesteko deia egin dute —lurrazalaren %46 osatzen dute—, zibilizazioaren aurrerapenak gero eta mehatxuagoak baitira.\nEskualde basati horiek funtsezkoak dira biodibertsitateari eusteko, eta munduko biztanleen %2,4 baino ez dira bizi. Kontinente guztietan daude, Amazoniatik eta hango flora ikusgarritik (30.000 espezie baino gehiago) Saharako basamorturaino.\n“Egoera basatian dauden eremu horiek funtsezkoak dira gure planetaren biziraupenerako. Klimaren aldaketei eta prezipitazioei eusten laguntzen dute, eta erreserba garrantzitsuak dira biodibertsitaterako”, dio Russel Mittermeier Conservation International erakunde ekologistako lehendakariak.\nOrain arte egin den azterketa osoena egiteko, ikertzaileek gutxienez 10.000 kilometro koadroko azalera, gutxienez %70eko landaredi ukigabearen ehunekoa eta kilometro karratuko bost biztanle baino gutxiagoko dentsitate demografikoa erabili zituzten sailkapen-irizpide gisa.\nBost eskualde biodibertsitatean aberatsak dira. Horien artean daude munduko hiru baso tropikal handienak: Amazonia, Kongoko erdialdeko oihana Afrikan eta Ginea Berriko uhartea.\nBeste bi eremu basatik zientzialariak harritu zituzten beren aberastasun biologiko handiagatik. Lehenik eta behin, Miombo-Mopane eskualdea, Afrikako hegoaldeko zenbait herrialdetako basoak eta belardiak estaltzen dituena, eta ugaztun, narrasti eta hegazti gehien dituen munduko bigarren eskualdea. Eta, gero, Mexikoko iparraldeko eta Estatu Batuetako hego-mendebaldeko basamortuek osatzen dute, oso aberatsak baitira landareetan eta, batez ere, kaktus-espezieetan.\nEskualde basati horietako handiena baso boreala da. 16 milioi km2-ko eraztuna osatzen du, zirkulu polar artikoaren azpian, eta Alaska eta Kanadatik Europako eta Errusiako iparralderaino hedatzen da. Txikiena, 10.000 km2 dituena, Sundarbans da, munduko mangle-baso lakutar handiena, India eta Bangladesh artean, Ganges ibaiaren deltan.\nBiztanle gutxien dituzten eskualde basatiak (19 guztira) globoaren azaleraren %38 dira, hau da, munduko sei herrialde handienen baliokidea (Errusia, Kanada, Txina, Estatu Batuak, Brasil eta Australia). Han 42,7 milioi pertsona bakarrik bizi dira (munduko populazioaren %0,7).\nazalera basati egoera


Txisteran jasotako ilusioak, kalera - Urola Kostako Hitza : Urola Kostako Hitza\nTxisteran jasotako ilusioak, kalera\nBihar goizean hasi eta iluntzera bitartean magiak hartuko du Azpeitia. Diziplina horri lotutako Txisteratik Egun Magikoa antolatzen aritu da herritar taldetxo bat. Prest dute guztia biharko.\nEkain Urrestilla eta Iago Azkue. (Julene Frantzesena)\nEgun magikoa izango da biharkoa. Magikoa, haurrei nahiz helduei zuzendutakoa. Magikoa, dozena erdi mago inguruk beren abileziak erakutsiko dituztelako. Magikoa, Txisteratik Egun Magikoa izango delako. Ilusioz, egunaren antolaketan murgilduta ibili dira Ekain Urrestilla (Azpeitia, 1976) eta Iago Azkue (Azpeitia, 2003) joan den uztailaz geroztik, eta iristear da haien, herritarren eta magoen ilusioak txisteratik ateratzeko eguna. Urrestillak eta Azkuek biek dute magiarekiko zaletasuna, eta afizio horrek bultzatuta antolatu dute biharko eguna. “Magia jaialdi gutxi egiten dira Euskal Herrian: Elgetan Magia Mostra eta Gasteizen Magialdia. Hortik aurrera, zerbait bai Bizkaian, baina gutxi, eta Gipuzkoan are gutxiago. Azpeitian denetarik antolatzen da, baina magiarekin lotutako emanaldien hutsunea zegoen. Magiarekiko interesa duten herritarrak izango direlakoan, probatzea erabaki dugu. Ea biharkoak balio duen jendea erakartzeko”, esan du Urrestillak. Azkuek ildo beretik hitz egin du: “Azpeitian antolatzen diren gauza askok adina interes piz dezake biharkoak. Jendea gustura eta hurrengo edizioaren zain gera daiteke. Izan ere, magia ikus dezakezu telebistan, baina txunditu egiten du bertatik bertara”. Magiarekiko zaletasuna duen jende asko ez izateak eta magia ekitaldi asko ez antolatzeak badu arrazoi bat Urrestillaren ustez: “Magia lantzen hasteko interes berezia izan behar du pertsonak. Haur askori oparitu zaizkie magia kaxak, barruan azalpenekin, baina hiru egunez erabili, eta bazterrean gelditzen dira. Zergatik? Lanketa handia eskatzen du magia ikasteak. Benetan duzu gustuko edo…”. Urrestillak dio ordu pila bat eskaini izan dizkiola magiari. “Ikasten hasi nintzen liburuekin eta bideoekin. Internet apenas erabiltzen zen orduan. Motibazioa nuen ikasteko eta magia egiteko, eta emanaldi batzuk ere eskaini nituen. Denborarekin, betiko lau gauza ikasita, aurrera egin ezinik gelditu nintzen, eta ordutik ez dut gehiago landu. Hori bai, asko gustatzen zait, eta joaten naiz emanaldietara”. Azkueri magiaren kutxak utzi zion arrastoa; izan ere, hango trikimailuak eginez sortu zitzaion zaletasuna. Urrestillak dioenez, “puri-purian” dago gaztea, eta “hazten lagundu” behar diote. Azkuek dioenez, datorren urtean ediziorik egiten bada, animatuko da parte hartzera. Eta hala bada, ez du lehen emanaldia izango, Soraluzeko Gaztetxean eskaini baitzuen emankizun bat. Biek ala biek magiaren bueltako kontuak “partekatzeko” jendea sumatzen dute faltan herrian. “Iagorekin lehen aldiz hitz egin nuenean galdetu nion ezagutzen al zuen magiazalea zen herritarren bat, eta ezetz esan zidan”, azaldu du Urrestillak. Azkuek ere garbi dio: “Magia ikasteko Azpeititik atera behar da. Eta, bestela, Interneten begiratu. Gu izango gara xelebreak…”. Bertaratzeko deia “Magiak asko du ikusgarritasunetik” Azkueren arabera, eta “arlo ugari” ditu: “Goizerako kaleko magia antolatu dugu, eta magoek herritarrei zuzenean egingo dizkiete trikimailuak. Gala nagusian, berriz, Bizkaiko eta Gipuzkoako magoek parte hartuko dute. Eta madrildar batek eta Imanol Ituiñok aurkeztuko dute. Magoek diziplina desberdinak landuko dituzte, hala nola magia komikoa, manipulazioa, metamorfosia eta mentalismoa. Ordu eta 20 minutu inguruko saioa izango da”. Lehen aldia izanik, urduri samar daude antolatzaileak egitasmoak izango duen ohiartzunari dagokionez: “Atera dadila ondo biharkoa. Edukiz hala aterako da ziur, baina ekitaldietara jendea joatea nahi dugu. Lehen urtea izanik, ez da gutxi izango”. Sarrerak salgai Perez Arregi plazatxoko eta Soreasu antzokiko emanaldietarako sarrerak salgai daude Sanagustin kulturgunean eta www.kulturaz.eus webgunean. Perez Arregin karpa magikoa jarriko dute, eta han bost emanaldi eskainiko dituzte. Emanaldi horietarako sarrera bi euro ordaindu beharko da. Eguneko gala nagusia 19:00etan izango da Soreasu antzokian, eta emanaldi horretarako helduen sarrera hamar euro eta umeena sei euro ordaindu beharko da. Bihar ere erosi ahal izango dira sarrerak karpan bertan eta Soreasuko leihatilan. Hiru bat lagun aritu dira magia ardatz duen egitarauari forma ematen, eta Ituiño magoaren laguntza izan dute. Urrestillak dioenez, ideiak bazituzten, baina gainerako magoekin harremanetan jartzen-eta lagundu die hark. “Zentzu horretan, oso erraz joan da guztia. Hasieratik prestutasun osoa agertu zigun Ituiñok”. Azpeitiko Udalari eskerrak eman dizkiete, “hari esker doalako aurrera egitasmoa”, eta baita gainerako laguntzaileei ere. Eta nola ez, egitasmoa aurrez sustatzen lagundu dien Mikel Uribetxeberriari, eta hark eginiko bideoko aktoreei. Horretan asmatu baitute. Estoldatik atera zen magoa, Elegante Egunez bezala, normal-normal, ezer pasatu ez balitz bezala. Déjà vu? Ez, magia izango zen.


Espainiako Soka Gakkai - SOKA GAKKAI DE ESPAÑA\nSoka Gakkaiko kide den aldetik, SGEs-eko jarduerek Nichiren budismoaren filosofia humanistikoaren ikasketa, praktika eta hedapena sustatzen dute. Era berean, beste erakunde, gizabanako eta instituzio batzuekin lankidetzan, Espainiatik, gizartea hurrengo gaien garrantziaz kontzientziatzea bilatzen da: bake eta armagabetzea; garapen jasangarrirako hezkuntza eta ekintza klimatikoa; giza eskubideen aldeko hezkuntza; laguntza humanitarioa eta hondamendi-arriskuen murrizketa; eta genero-berdintasuna eta emakumearen ahalduntzea.\nSGEs-ren estatutuak hemen klik eginda kontsulta daitezke.\nEstatu mailan, SGEs hurrengoetako kide da:\nEspainiako Batasun Budista\nKataluniako d'Entitas Budistes koordinatzailea\nMadrilgo Erkidegoko Erlijioen Arteko Elkarrizketarako Elkartea


Nire Mugi kontua\nZer da Mugiklub?\nTurismoa eta Aisialdia\nHasieraLEHIAKETAKAurreko lehiaketakSelfie lehiaketa\nGarraio iraunkorrarekin lotutako selfie bat ateratzen baduzu, Bidasoan paddle surf egiteko aukera irabazi dezakezu.\nSurfzalea zara? Surfean lasai, isilik eta inguruan jendetzarik izan gabe aritu nahi al duzu? Hondarribia eta Bidasoa ibaia horretarako aukera paregabeak dira. Jar zaitez SUP taularen gainean eta, arraunaren eta norbere gorputzaren laguntzarekin, ibaian behera joango zara ibaia itsasoratzen den tokiraino; Hondarribiko hondartza ingururaino.\nHorretarako, garraio iraunkorrarekin edota bizitza osasungarriarekin lotutako selfie bat atera beharko duzu. Hartu minutu bat lehiaketarako: hartu mugikorra edo kamera, atera argazki bat eta atxiki ezazu orrialde honetan bertan. Originala izan zaitez!\nStand Up Paddle Surf (SUP) saio bat bi lagunentzako\nSariaren barne daude materiala, instalazioak, begiraleak, segurua...\nNabarmentzekoak: Txingudiko badiako lasaitasun eta aberastasun naturala, SUP oholaren gainean erreka bat jaisteko esperientzia eta "mugak apurtzeko" sentsazioa Frantzia eta Espainia lotzen dituzten zubiak igaroz.\nNoiz egin daiteke?: Hitzordua aurrez hartuta, urteko edozein egunetan.\nStand Up Paddle Surf (SUP) saio bat bi lagunentzako.\nLehiaketan parte hartzeko epea\n2016ko uztailaren 1etik irailaren 30era. Zozketa 2016ko urriaren 1ean egingo da.\nParte hartzeko mekanismoa\nParte hartzeko ezinbestekoa izango da Mugi txartelaren titularra izatea eta webgunean erregistratuta egotea. Pertsonako parte hartze bakarra onartuko da.\nParte hartzaile guztien artean, irabazle bat eta hiru ordezko izendatuko dira.\nZozketaren ostean, irabazlearekin 15 eguneko epean jarriko gara harremanetan. Harremanetan jarri ezin bagara, sariari uko egiten badio edota harremanetan jarri ondorengo 15 egunetan erantzuten ez badu, lehenengo ordezkoarekin jarriko gara harremanetan.\nLehiaketaren gardentasuna bermatzeko, irabazleen izenaren iniziala eta abizena argitaratuko dira. Ikusi pribatutasun politika.\nSaria zehatz-mehatz eman ezin den kasuetan, balio bereko edo gehiagoko beste sari bat emango da. Ezingo da inolaz ere saria esku-diruagatik trukatu.\nParte hartzaileak lehiaketara aukeztu duen argazkiaren irudi eskubide guztien titular bakarra dela bermatzen du. Gainera, argazkia webgunean nahiz sare sozial eta medio fisiko eta elektronikoetan erabiltzeko baimena ematen dio antolatzaileari.\nZozketan parte hartze hutsak zuzenean baldintzak eta lege-oinarriak onartzea dakar.\nIndarrean dauden lehiaketak\nMugikluben lehiaketak, zozketak, agenda eta beste askoren berri izan nahi duzu?\nOnartzen duzu ematen dituzun datu pertsonalak GGLAk erabiltzea zure alta newsletterrean tramitatzeko.\nZure eskubideak erabili ditzakezu helbide honetara zuzenduta: Gipuzkoako Garraioaren Lurralde Agintaritza, Easo kalea 74–20006 Donostia, edo mezu elektroniko bat hona bidalita: info@mugi.eus. Informazio gehiago nahi izanez gero: http://www.mugiklub.eus/eu/lege-oharra.


Zulueta eta Enparantza abokatuak kartzelatik atera dira 2020ko otsailaren 11n\nArantza Zulueta eta Jon Enparantza abokatuak kartzelatik atera dira\n11/13 auzian ezarriko zigorretik geratzen zitzaizkion lau hilabete eta erdiak bete dituzte biek. Zulueta goizean irten da espetxetik; Enparantza, berriz, eguerdi partean.\nZulueta, erdialdean, lagun eta senitartekoak inguratuta. Argazkia: @EtxeratElkartea\nArantza Zulueta eta Jon Enparantza abokatuak gaur atera dira Picassenteko (Valentzia) eta Estremera (Madril) kartzeletatik, 11/13 auzian ezarritako zigorretik geratzen zitzaizkien lau hilabete eta erdiak bete ostean.\nEtxerat euskal preso eta iheslari politikoen senide eta lagunen elkarteak Twitterren duen profilean zehaztu duenez, goizean atera da Zulueta Picassenteko espetxetik, eta zain zituen senitarteko eta lagunak.\nJon Enparantza abokatua, bestalde, eguerdian atera da Estremerako (Madril) espetxetik.\nZuluetak eta Enparantzak, hurrenez hurren, hiru urte eta erdiko eta bi urte eta zazpi hilabeteko zigorrak eta urtebeteko zaintzapeko askatasuna onartu zuten 11/13 auziko epaiketan. Auzitegi Nazionaleko Fiskaltzak eta defentsek lortutako akordio horri esker, auzipetu gehienak ez ziren kartzelan sartu behar izan. Bi salbuespen izan ziren: Zulueta eta Enparantza.\nUrrian sartu ziren biak ala biak Zaballako kartzelan, baina handik hilabetera urrundu zituzten: Zulueta Picassentera eta Enparantza, Estremerara.


Bertan 23 - Gure Itsasontziak Kapitulo 19: Altzairuzko kroskoak\nBertan > Gure Itsasontziak > Altzairuzko kroskoak\nIbaizabaleko ontzioletan altzairuzko ontzien eraikuntza XIX. mendearen amaieran hasi zen garatzen. Industriaren arlo hau gaur egun arte garatuz joan da, eta merkantzia-ontzi handien eraikuntzan espezializatu da. XX. mendearen bigarren hamarkadaren amaieran, Gipuzkoako ontziola batzuk altzairuzko kroskoak egiten hasi ziren Zumaian eta Pasaian, batez ere arrantzaontzi flota hornitzera begira. Lurrunmakinen konponketa eta instalazioan ari ziren lantegi txiki askok bereganatutako eskarmentua erabakigarria gertatu zen altzairuzko ontziak eraikitzeko erronkari ekiteko unean. Gerra zibila arte, altzairuzko eraikuntza zurezkoarekin batera izan zen; gerra ostean gertatutako lehengai eskasiak, baina, arrantza-ontziak berriro zurez eraikitzen hastea eragin zuen. Gipuzkoan, Pasaia eta Zumaiako ontziolek gaur egun arte jarraitu dute altzairuzko ontziak egiten eta konpontzen, nahiz beti gainean izan duten sektore honen zailtasunen zama.\nBakailao-ontzi bera Gipuzkoa bou artillatu gisa jada. © José Lopez\nMistral bakailao-ontzia, Pasaiako Pysbe enpresarena, 1929an egina. Bakailao-ontzi bera, bou gisa erabilia; artillatu egin zuten, eta Euzkadiko Gudontzidiaren zerbitzuan aritu zen gerra zibilean, Gipuzkoa izenaz horretan. © José Lopez\nLolita Artaza merkantzia-ontzia, XIX. mendearen amaieran Ingalaterran egina eta Pasaiako Naviera Artaza-k erosia. © José Lopez\nSoldadura. Metalezko bi pieza fusio bidez lotzea da soldadura. Euskal ontzi-mekanikako lantegietan soldadura erabiltzen zuten jada 20ko urteetan, baina teknika honek denbora behar zuen orokor bihurtzeko; izan ere, hurrengo hamarkadetan zehar joango ziren gainditzen prozedura honen zailtasun teknikoak. XX. mendearen er-dialderako, soldadurak tokia erabat janda zion errematxatze tek-nikari; isila izateaz gain, teknika hau bizkorragoa eta merkeagoa da, eta errematxe bidezkoa baino lotura arinagoa egiten du. © José Lopez\nHasieran, altzairuzko ontziak egiteko altzairuzko xaflak teilakatu egiten zituzten, eta ondoren hauek errematxe bidez lotzen. Errematxe bat metalezko berno bat da, eta lotu beharreko piezetan aurrez egindako zuloetan gori dagoela txertatzen da. Geroago, langile batek errematxe-buruaren aldetik presioa egiten duen bitartean, beste aldean ari denak beste muturra zabaltzen du. Errematxea, hozten denean, uzkurtu eta xaflak are estuago hartzen ditu. Hasieran errematxeak eskuz moldatzen zituzten, mazoak erabilita. Geroago mailu kolpekari hidraulikoak, pneumatikoak edo lurrunezkoak erabiltzen zituzten. Jarduera honen ezaugarri nagusia sortzen zuen zarata handia zen, ezen entzumen arazoak eragiten zizkien langileei berei, eta hainbat eragozpen inguruan bizi zirenei. © José Lopez\nJaizkibel draga. Altzairuzko lehen ontziak errematxatze teknikaren bidez eraiki zituzten, teknika hau, aurretik ere, oso erabilia zen eta lurrun-makinak eraikitzeko. Jaizkibel draga, Bilboko Euskalduna ontziolan 1933an egina, Kultur Intereseko Ondasun deklaratu zuen Eusko Jaurlaritzaren Ondare Batzordeak, Monumentu kategoriaz, 1992an. Euskal Herrian errematxe bidez egindakoen artean Gipuzkoan geratzen den bakarra da. Pasaiako portua dragatzeko lanetan jardun zuen 1984 arte. © José Lopez\nRezola baporea, Añorgako zementu- enpresaren karga-ontzia. 50eko urteetan, Donostiako portuan atrakatuta ikus zitekeen. © José Lopez


Justizia Administrazioan euskaraz aritzea posible da | Soziolinguistika Klusterra\nAtarikoa » Justizia Administrazioan euskaraz aritzea posible da\nJustizia Administrazioan euskaraz aritzea posible da\nIndarrean dagoen legeriak ezartzen ditu euskararen erabilerarako bide batzuk, baina hutsune nabarmenak daude bide horietan. Eta euskaldunok badugu gure hizkuntza erabiltzeko eskubidea eta nahia, baina gure borondatean ere bada hutsunerik, ez dugulako behar bezainbeste jotzen Justiziara euskaraz. Une honetantxe, euskararen erabilera normalizatu batetik urruti gaudela esan dezakegu Justizia Administrazioan, eta alde guztietan indartu behar ditugu bideak eta moduak.\nEsan bezala, gogoan izan behar dugu atal honetan aipaturiko arauek guztiek onartzen eta babesten dutela Justizia Administrazioan euskaraz aritzeko eskubidea, eta indarrean dagoen legeria osatzen dutela, zalantzarik izan ez dezagun, gure eskubide hau egikaritzerakoan lege barruan ari garela, pellokeria bat beste baten gainean.\nEne ustetan, euskaldunon hizkuntza eskubideak legeetan duen kokalekuak, eta lege horien euren goreneko mailak eta garrantziak, berez dakar eskubidearen oinarrizkotasuna eta administrazioak hori babestu, bermatu, eta sustatu beharra. Gorago aipaturiko Espainiako Konstituzioko 9-2. artikulua irakurtzea nahikoa ez bada, eskubide izaera hori bat dator Konstituzioak diseinaturiko Estatu motarekin eta hizkuntza-ereduarekin.\nOstera, legeek zer esan nahi duten argi dago. Euskaldunok euskara erabiltzeko eskubidea dugu Administrazio Publiko guztien aurrean, baita Justizia Administrazioaren aurrean ere (eskubidearen alderdi aktiboa), eta, ondorio logiko modura, Administrazioek euskaraz erantzuteko betebeharra dute, hori benetan gauzatzeko behar diren neurri eta bitartekoak bideratuz (alderdi pasiboa). Konstituzio Auzitegiak Justizia Administrazioarekiko gaur egun mantentzen duen hizkuntza-dotrinaren irizpidea ez dator bat.\nGainera, BJLOko 231. artikulu horrek berdin hartzen ditu gaztelania ez diren beste hizkuntza guztiak, eta inolako ezberdintasunik ez du egiten ofizialak eta ez ofizialak diren hizkuntzen artean. Horrela, tratamendu berbera jasotzen dute gaztelania ez den edozein hizkuntzen hiztunek (demagun, frantsesek, ingelesek, arabiarrek, txinatarrek, euskaldunek, katalanek, edo galegoek), Espainian, Konstituzioak hala ezarrita, gaztelania ez besteko hizkuntza ofizialak badaudela ahaztuta, eta ondorioz, status ofizial hori eta horri lotutako hizkuntza-eskubideak urratuta.\nAdministrazio Publikoentzako baliagarria den eredu honek –nahiz eta hau ere hobetu beharra dagoen- berdin balio beharko luke Justizia Administrazioarentzako, hau ere botere-zerbitzu publikoa baita eta herritarren eskubideekiko betebehar berberak ditu. Betebehar zorrotzagoak, akaso, herritarren eskubideak bermatzerakoan eta legea betearazterakoan, zeregin berezia baitu Justizia Administrazioak.\nJustizia Administrazioak, horrela, arreta handiagoa jarri behar du herritarrekiko dituen harremanetan, baita hizkuntza-eskubideen inguruan ere. Hortaz, ofizialkidetasunak, hizkuntza-eskubideen errespetuak, maila berezi bat hartzen du harreman zehatz hauen esparruan: ezinbestekoa da Justizia Administrazioak bi hizkuntza ofizialak ezagutzea eta erabiltzeko gai izatea, herritarrari, bere eskubidearen egikaritzan aukeratutako hizkuntza edozein delarik ere, behar duen erantzuna eman dakion.\nJustizia Administrazioak bi hizkuntza ofizialak ezagutu behar hori zientzia-fikziozkoa iruditu dakigukeen arren, kontua da euskaldunok hori lortuko dugun egunean ez dugula ezer berririk asmatuko. Atzerriko herrietako sistema askotan topa ditzakegu oso bide interesgarriak, eta horietatik ikasi, aspalditik ari baitira herri eleanitz asko hizkuntza-eskubideak behar bezala arautzen eta bermatzen. Beraz, erreparatu diezaiogun Zuzenbide Konparatuari\nEsan nahi baitut, Justizia euskalduntzeko dugun behar honetan lehendabiziko urratsak ematen ari garela, corpus juridiko euskalduna landuz eta profesional euskaldunak trebatuz. Zinez uste dut pausu horiek sendoak direla, eta bide onean gaudela, baldin eta ahalegin horiek guztiak testuinguru egokian kokatzen baditugu: euskarak zalantzarik gabe dauka Zuzenbidearen eta Justizia Administrazioaren lan-hizkuntza izateko gaitasuna, eta epe ertain-luzean kokatu behar dugu gure begirada, arazo juridiko eta judiziozko prozesu guztietan euskaraz aritzeko gai izango garen zerumuga horretan\nEgia ere bada egungo Justizia Administrazioaren egoerak euskaldunon nahi asko ere uxatzen dituela. Benetan uste dut egoera honek euskararekiko eskaeran eragin zuzen eta handia duela. Justiziara jo behar duen herritarrak arazo juridiko bat du, eta ez nolanahikoa, eta horri hizkuntza aukera jakin bat egiteak sortzen duen arazoa gehitu behar dio. Ez baitira debaldekoak izaten euskaldunok Epaitegietan jasotzen ditugun begirakuneak, eta horiek erabaki judizialetan eraginik izan dezakeen susmoak.\nPellokeria dirudi artikulu honen izenburuak, baina kontua zera da, gaur egun Justizia Administrazioan dagoen euskararen erabilera mailari so eginda, horrelako pellokeriak ere zalantzan jartzeko modukoak direla. Izenburuak berez behar du labur izan, eta laburtasunaren eskasiak sortzen ditu hainbat galdera eta zalantza: benetan da posible Justizia Administrazioan euskaraz aritzea? Eta posible al da euskara hutsean aritzea, hau da, norabide guztietan gertatzen diren komunikazioak eta diskurtsoak euskaraz izatea? Indarrean dagoen legeriak babesten al du euskararen erabilera Justizia Administrazioan? Hutsunerik badu legeria horrek? Eskubiderik ba ote dugu euskaldunok epaitegietan euskaraz aritzeko? Eskubide horrek betebeharrik ba al dakarkio Justiziari? Eta baliabiderik jartzen al dute Justizia Administrazioari lotutako eragileek herritarrok euskaraz egin dezagun?\nEta beste hainbat galdera eta zalantza mordo bat. Horiei guztiei baiezko erantzuna eman behar diegu, baina onar dezagun egia: gaur egun, baiezko hori erabat boluntarista da. Unean uneko borondateen menpe baitago euskara esparru honetan. Auzi honetako bi aldeetatik ikusita, hain zuzen, Justiziaren zein herritarron aldetik begiratuta, borondatea baita eskas dena, edo areagotu beharko duguna. Indarrean dagoen legeriak ezartzen ditu euskararen erabilerarako bide batzuk, baina hutsune nabarmenak daude bide horietan. Eta euskaldunok badugu gure hizkuntza erabiltzeko eskubidea eta nahia, baina gure borondatean ere bada hutsunerik, ez dugulako behar bezainbeste jotzen Justiziara euskaraz. Une honetantxe, euskararen erabilera normalizatu batetik urruti gaudela esan dezakegu Justizia Administrazioan, eta alde guztietan indartu behar ditugu bideak eta moduak.\nHori dela eta, bi alderdiak aztertu nahi ditut artikulu xume eta, hau ere bai, boluntarista honetan. Hasteko, zati luzeenean, euskaldunok ezagutu dezagun zein bide edo babes ematen digun legeak Justiziaren aurrean ditugun arazoetan gure hizkuntza erabiltzeko. Bestetik, amaiera aldera eta labur, euskaldunok ere zein ahalegin gauzatu behar dugun jakin dezagun, bide horiek benetakoak izan daitezen eta, horiek hobetu beharraz ari garenean, hobetu behar hori ere benetakoa izan dadin.\nSarrera hau amaitzeko, azken ohartxo bat: Arabaz, Bizkaiaz, eta Gipuzkoaz arituko naiz artikulu honetan, Euskal Autonomi Erkidego deitzen den honetan baitauka ofizialtasun ustez osoa euskarak. Nafarroa, Lapurdi, eta Zuberoa ez ditut nahi beste ezagutzen, eta hanka sartu baino hobe nago isilik.\n1.- LEGEEN ARABERA, JUSTIZIA ADMINISTRAZIOAN EUSKARA ERABILTZEKO ESKUBIDEA DUGU HERRITARROK.\nHau ere beste pellokeria bat ote den galdetuko du inork, baina ez pentsa zalantzan jartzen ez denik. Ez bakarrik euskara erabiltzeko inolako beharrik ez dagoela eta gaztelania baino hizkuntza unibertsalagorik ez dela pentsatzen eta normalean elebakar den jende askoren aldetik. Zenbat aldiz jaso izan dugu abokatuok bezero euskaldun baten duda-muga, epaitegira euskaraz jotzeko aukeraz berba egin eta harrituta gelditu izan dena.\nBada, Espainiako Erresuman euskara erabiltzeko eskubidea Oinarrizko Arauek aintzatesten duten hizkuntz eskubidea da, eta herritarron eskubide honek Estatuko botereen betebeharra dakar, honako arauen arabera:\nEspainiako Konstituzioko 3. artikuluko 2. paragrafoa: “Espainiako beste hizkuntzak ere ofizialak izango dira haiei dagozkien autonomia-erkidegoetan, beraietako estatutuekin bat etorriz”. Konstituzioko 9-2. artikuluaren arabera: “Botere publikoei dagokie inguruabar zehatzak sustatzea, gizabanakoaren eta berak osatzen dituen taldeen askatasuna eta berdintasuna benetakoak eta eragingarriak izan daitezen; oztopoak kentzea, horiek haien osotasuna eragotzi edo zailtzen badute; eta herritar guztien parte-hartzea erraztea, bai bizitza politikoan, baita ekonomi-, kultura- eta gizarte-bizitzan ere”. 14. artikuluak, bere aldetik, zera ezartzen du: “Espainiarrak legearen arabera berdinak dira, eta ezin da inolako bereizkeriarik egin, jaiotza, arraza, sexu, erlijio, iritzi nahiz bestelako inguruabar edo egoera pertsonal zein sozialak aintzat hartuta”. 24-1. artikulua: “Gizabanako guztiek eskubidea dute, beraiei dagozkien eskubide eta interes legitimoak egikaritzean, epaile eta auzitegien babes eragingarria lortzeko, eta ezin daiteke inoiz ere babesgabetasunik gerta”. Azkenik, 10-2. artikulua: “Konstituzioak aitortzen dituen oinarrizko eskubideei eta askatasunei buruzko arauak interpretatzeko, kontuan hartuko da Giza Eskubideen Adierazpen Unibertsala, bai eta gai berberen inguruan Espainiak berretsi dituen nazioarteko tratatuak eta itunak ere” (1).\nEuskal Autonomi Erkidegoko Estatutuko 6. artikulua ere aritzen da honetaz: “Euskarak, Euskal Herriaren berezko hizkuntza denez, hizkuntza ofizialen maila izango du Euskal Herrian gaztelaniarekin batera, eta guztiek dute bi hizkuntzok ezagutzeko eta erabiltzeko eskubidea (...) Hizkuntza dela-eta, ez da inor gutxietsiko”.\nNazioarteko arauen artean, zera dio Giza Eskubideen Deklarazio Unibertsalaren 2. artikuluak: “Gizaki orori dagozkio Aldarrikapen honetan adierazitako eskubide eta askatasunak, eta ez da inor bereziko (...) hizkuntza, (...) edo beste inolako gorabeheragatik”. Zentzu berean arautzen dute 1966ko Eskubide Ekonomiko, Sozial eta Kulturalen Nazioarteko Hitzarmenak; 1966ko Eskubide Zibil eta Politikoen Hitzarmenak; 1992ko Gutxiengo Nazional, Etniko, Erlijioso eta Linguistikoetako kide diren pertsonen eskubideen gaineko Adierazpenak; Kultur aniztasunaren gaineko UNESCOren Adierazpenak; eta Giza Eskubideak eta Oinarrizko Askatasunak Babesteko Europako Hitzarmenak.\nAzkenik, Eskualdeetako eta Eremu Urriko Hizkuntzen Europako Ituna nabarmendu beharra dago. Itun hau zuzenean aplikatu beharreko zuzenbidea da Espainian, 2001 urtetik hona, 2001eko irailaren 15ean argitaratu baitzuen Estatuko Aldizkari Ofizialak, Itunaren berrespen tresna. Eta berrespen tresna horretan berariaz jasotzen da Espainiako Erresumak Itunaren 9-1. artikulua bere osotasunean onartzen duela. 9-1. artikulu honen arabera, laburbilduz, “jurisdikzio-organoek, aldeetako batek eskatuta, prozesua eskualdeetako edo eremu urriko hizkuntzan gara dezatela ezartzeko” konpromisoa hartu zuen Espainiak.\n2.- HERRITARRON ESKUBIDEAK ADMINISTRAZIOAREN BETEBEHARRA DAKAR, ETA KONSTITUZIOAK AUKERATUTAKO HIZKUNTZA-EREDUAK HORRELA ESKATZEN DU.\nTira. Eskubidea badugu. Baita etxebizitza duin eta egoki baterako (Konstituzioko 47. artikulua), edo lanerako eta ordainsari egoki bat jasotzeko eskubidea ere (35. artikulua), baina zertan gelditu dira hauek? Euskaraz aritzeko eskubidea lau haizetara aldarrikatzeaz konformatu beharko, edo botere publikoek badute deiadar horri erantzuteko betebeharrik?\nKonstituzioaren aitzinsolasak ematen du lehendabiziko aztarna: “Espainiako nazioak, justizia, askatasuna eta segurtasuna ezarri, eta hura osatzen duten guztien ontasuna bultzatu nahi du, eta, bere subiranotasuna erabiliz, hurrengo borondatea aldarrikatu du: Espainiar guztiak eta Espainiako herri guztiak babestea giza eskubideen egikaritzan, baita beraien kultura eta tradizioak, hizkuntzak eta erakundeak ere”. Eta 3-3. artikuluak irizpide hau berresten du: “Espainiako hizkuntza moten aberastasuna kultur ondarea da, eta ondare horrek begirune eta babes berezia izango du” (2).\nFuntsezko aldarrikapen horiek egin eta gero, ofizialkidetasunean oinarritutako hizkuntza-eredu bat ezartzen du Konstituzioak zalantzarik gabe: hau da, Estatuaren espainiar hizkuntz ofiziala gaztelania dela dio (3-1. artikulua) eta beste hizkuntzei ofizialtasun bera aintzatesten die norbere Autonomi Erkidegoan (3-2. artikulua).\nOfizialtasun horrek zer esan nahi duen, eta ea eskubide-betebehar bikotea sorrarazten duen jakiteko, Konstituzio Auzitegiak berak esandakoa baino hoberik ez da, 1986ko ekainaren 26ko 82/1986 Epaian:\n“Konstituzioko 3-1. eta 2. artikuluak eta honekin bat datozen Autonomi Estatutuetakoek osatzen dute hizkuntza-aniztasunaren arauketaren oinarria(...), Espainiako Konstituzioaren “hizkuntza-ereduaren lerro nagusien” barruan, Estatuko Abokatuaren hitzetan. (...) Hizkuntza bat ofiziala da, bere errealitatea edo fenomeno sozial modura duen pisua edozein delarik ere, botere publikoek euren artean eta subjektu pribatuekiko dituzten harremanetarako komunikazio-bitarteko arrunt modura onartzen dutenean, balio eta efektu juridiko osoekin. (...) Horren ondorioz sortzen den koofizialtasunak autonomi lurraldean kokatuta dauden botere publiko guztiak hartzen ditu, Administrazio zentralaren eta zentzu hertsian estatuko beste erakundeen menpe dauden organoak salbuetsi gabe. (...) Hizkuntz koofizialtasun estatutua duten lurraldeetan, partikularrek edozein hizkuntza ofizial erabiltzeak balio juridiko osoa du, beraz, lurralde horretan kokaturiko edozelako botere publikoekin dituzten harremanetan, pertsonek hizkuntza ofizial bat erabiltzeko duten eskubidea Konstituzioan eta dagokion Autonomi Estatutuan oinarritutako eskubidea delarik. (...) Azken finean, hizkuntza baten ofizialtasunak berez eragiten du kasu batzuetan botere publikoek beraien eginbideak eta herritarrarekiko harremanak hizkuntza horretan garatu beharra, interesatuak hori aukeratu eta horretarako baliabideak jarri direnean (...) euskaraz artatua izateko eskubidea (“derecho a ser atendido en euskera”), prozedura hizkuntza honetan hasten eta bultzatzen denean, koofizialtasunaren ondorio logikoa da, eta hori ukatzea gutxiagoko “status” batean jartzea litzateke. Eta administratuak euskara erabiltzeak, sekula, Estatuko edo Autonomiako Administrazioari zailtasunak eragiten badizkio, zailtasun horiek erabaki konstituzional baten emaitza dira eta ezin dira izan erabilpen hori funtsik gabe uzteko aitzakia”.\nArranopola. Horrelakoak esan al ditu bada Konstituzio Auzitegiak? Esan, idatzi, sinatu, eta argitaratu. Eta nolatan orduan Justizia Administrazioaz aritzen denean egiten duen salbuespena? Beste askotan bezala, legezkotasun printzipioa albo batera utzita, egokiera printzipioa garaile, borondatea, aukera politikoa. Hurrengoa itzulpen gabe ere ulertuko dute: “donde dije digo…”.\nEta hori gutxi bada, Europako oinarrizko Itun batekin borobiltzen du Espainiak bere legedia: Eskualdeetako eta Eremu Urriko Hizkuntzen Europako Itunaren arabera, Espainiak jurisdikzioko organoen aurreko prozesua euskaraz garatzeko konpromisoa hartu zuen 2001ean. Feedback delakoa bakarrik ez, hots, Ituna ez da Justiziaren eta herritarren arteko komunikazioez bakarrik ari, prozedura osoaren hizkuntzaren gainean ari da, herritarrok horrela eskatuta, prozesu osoa (eztabaida juridiko-dialektikoa, frogak ebazpenak, epaiak…) guk aukeratutako hizkuntzan bidera dadin.\nKonstituzio Auzitegiak Justizia Administrazioaren esparruan gaur egun mantentzen duen hizkuntza-dotrinaren irizpidea ez dator bat lege, arau eta nazioarteko itunen esanahiarekin, baina une honetantxe mugiezin dirudien irizpide hori aldatzerik bada. Okerrak zuzentzea jakintsuen ezaugarria bada, Auzitegia jakintsuz bete arte itxaroten egon beharrean (luze jo dezake horrek), aldaketa hori bultzatzeko guk geuk ere egin beharko dugu ahaleginik.\n3.- LEGEAK ERE BADITU HUTSUNEAK.\nKonstituzio Auzitegiaren dotrina bakarrik ez, zenbait lege ere moldatu beharra dago maila goreneko arau horietara egokitzeko. Hutsuneak handiak baitira prozesuaren hizkuntzaren eta eskubideen bermearen auzi honetan.\nProzeduraren hizkuntza Botere Judizialaren Lege Organikoko 231. artikuluak arautzen du nagusiki, horrekin bat datozen beste artikulu batzuekin batera. 231. horren arabera, “1.- Jarduera judizial orotan, Epaile, Magistratu, Fiskal, Idazkari eta epaitegietako zein auzitegietako gainerako funtzionarioek GAZTELANIA, hau da, Estatuko hizkuntza ofiziala, erabiliko dute. 2.-(...) Autonomia Erkidegoko berezko hizkuntza ofiziala ere ERABILI AHAL IZANGO DUTE, baldin eta ezein alderdik aurka egingo ez balu, hizkuntza ez jakiteak defentsagabezia eragingo lukeela alegatuta. 5.- (...) Ahozko jardueretan, Epaileak edo Auzitegiak INTERPRETE izendatu ahal izango du erabili den hizkuntza hitz egiten duen edozein pertsona, zin egin edo hitz eman ondoren”.\nArtikulu horrek, beraz, epaileek euskara erabili ahal izatea xedatzen du, baina ez erabili BEHAR izatea, eta ahozko jardueretan bakarrik arautzen du interpreteen partehartzea. Gainera, BJLOko 231. artikulu horrek berdin hartzen ditu gaztelania ez diren beste hizkuntza guztiak, eta inolako ezberdintasunik ez du egiten ofizialak eta ez ofizialak diren hizkuntzen artean. Horrela, tratamendu berbera jasotzen dute gaztelania ez den edozein hizkuntzen hiztunek (demagun, frantsesek, ingelesek, arabiarrek, txinatarrek, euskaldunek, katalanek, edo galegoek), Espainian, Konstituzioak hala ezarrita, gaztelania ez besteko hizkuntza ofizialak badaudela ahaztuta, eta ondorioz, status ofizial hori eta horri lotutako hizkuntza-eskubideak urratuta.\nHalaber, gaztelania ez den beste hizkuntza ofizial bat erabiltzeak hizkuntza hori ezagutzen ez dutenei babesgabezia eragin dakiekeela onartzen du artikulu horrek, baina ez da sekula onartzen kontrakoak, hots, hizkuntza ofizialaren erabilpena ukatzeak, babesgabeziarik eragin dezakeenik.\nBJLOko 231. artikulu horri erreparatzen dio Konstituzio Auzitegiak Justizia Administrazioaren esparruan hizkuntza-eskubideen inguruan erabaki behar duenean. Hots, lehen aipaturiko 1986ko irizpide zabal eta zuzena albo batera utzita edo, hobe esanda, irizpide hori Justizia ez diren beste administrazio guztiei bakarrik aplikatuta, judiziozko prozeduraren hizkuntza gaztelania dela mantentzen du Auzitegiak, eta bestelakoentzako, ofizialak izan edo ez, itzulpen sistema nahikotzat jotzen du. Adibidez, 1997ko urriaren 1ean emandako ebazpenean: “errekurtsogileek eta beraien letradu defentsariek ahozko judizioan euskaraz aritzeko egin zuen eskariari emandako erantzuna da, juridikoki funtsatua eta logikoki neurrizkoa dena; arrazoi hori dela bide, horiek ezin dituzte babes-demandan salatzen diren eskubideak urratu, alegia, babes judizial eraginkorrerako eskubidea, berme guztiak izango dituen prozesu baterako eskubidea eta defentsa-eskubidea”.\nAitzitik, nire ustetan, BJLOko 231. artikuluak ezarritako arauketa eta Konstituzio Auzitegiak egindako interpretazioa ez datoz bat Konstituzioak ezarritako hizkuntza-ereduarekin eta judiziozko prozeduran eman beharreko bermeekin eta printzipioekin (bereziki, hurrentasun printzipioa). Hori dela eta, erabat beharrezkoa da biek –legeak eta dotrinak- dituzten hutsuneak eta okerrak onartzea eta aldatzea.\nHelburu hori bilatu zuen Bizkaiko Probintzi Auzitegiko 1. Sekzioak Konstituzio Auzitegiari igorri dion inkonstituzionaltasun auzi edo kuestioak, 2004ko urriaren 1ekoak (3). Hain zuzen ere, BJLOko 231. artikulua Konstituzioaren aurkakoa ote den galdetu zion Bizkaiko Probintzi Auzitegiak beste hari, herritarrak euskara hutsean epaitua izateko eskubidea aldarrikatu zuen zigor-arloko epaiketa baten karira. Duela gutxi jakin dugu Konstituzio Auzitegiak atzera bota duela Probintzi Auzitegiaren galdera hori, baina ongi etorria eman behar diegu honen moduko ekimenei, argudio juridiko sendoak aurkeztuz arrazoi juridikoa onartu beharko baitzaigu noizbait.\nBeste alde batetik, Justizia Administrazioak eta bestelako Administrazio Publikoek duten arauketa ezberdinaz ere behar da aipuren bat egin. Esan dut Konstituzio Auzitegiak berak ezberdintzen dituela bata zein bestea, baina horrek legeetan ere badu isla. 30/1992 Legeko 36. artikuluak ezarritakoaren arabera, prozedura administratiboak interesatuak aukeraturiko hizkuntza ofizialean izapidetuko dira. Interesdun ezberdinen artean ezadostasunik balego, gaztelania da arau honek ezartzen duen hondarreko hizkuntza (hau zalantzan jartzerik ere bada), baina agiriak eta lekukotzak aukeratutako hizkuntza ofizialean eman beharko ditu Administrazioak.\nJustiziaren kasuan, hortaz, bermeak eta betebeharrak zorrotzagoak diren heinean, hizkuntzen ofizialkidetasunaren inguruko kontzeptuak eta arauak berrikusi egin behar dira, eta horiek guztiak Konstituzioak diseinaturiko hizkuntza-eredura egokitu.\nNire iritziz, herritar guztion hizkuntza-eskubideak bermatzeko, aukeratzen dugun hizkuntza ofiziala edozein delarik ere, Justizia Administrazioan ezarri behar den formulazioa honakoa da: judiziozko prozeduraren hizkuntza herritarrak aukeratutako hizkuntza ofiziala izan behar da; horrek esan nahi du eginbide eta jardun guztiak aukerako hizkuntza ofizial horretan landu eta garatu behar direla; prozesuan alderdi edo herritar bakarra dagoenean, ez da inolako zalantzarik izan behar; eta prozeduran bi alderdi edo gehiago izanez gero, hizkuntza ofizial desberdinak aukeratzen badituzte (ezadostasun edo “discrepancia” hitza albo batera utzita), bi hizkuntza ofizialetan eraman beharko da prozesua, hau da, prozesuak elebidun izan beharko du, horrek bakarrik bermatzen baitu ez zaiola inori babesgabeziarik eragingo.\n4.- HIZKUNTZA-ESKUBIDEAK GAUZATZEKO BIDE BAKARRA JUSTIZIA ADMINISTRAZIOA ELEBIDUNA IZATEA DA.\nBerriz diot, Justizia Administrazioa botere publikoa da, eta Konstituzioaren eta Legeen menpe dago, derrigorrezkoa zaiolarik herritarren eskubideak, hizkuntza-eskubideak kasu honetan, gauzatu ahal izateko behar diren neurriak hartzea eta betearaztea.\nJustizia administratu beharraz ari garen honetan, gainera, ezaugarri propioak ematen dira: edozein judiziozko prozeduratan erabakitzen diren gaiek berebiziko garrantzia dute auzitara doan herritarrarentzako (egoera pertsonalak, askatasunaz gabetzeko zigorrak, ondare eta pertsona eskubideak, egoera administratiboak, lan harremanak, eta abar), eta hori dela eta prozedura-arau eta berme bereziak ezartzen dira judiziozko prozesuetan, Justiziaren eta herritarren artean sortzen diren harreman bereziak ez baitira nolanahikoak.\nJudiziozko prozedura hizkuntza da. Hizkuntzaren bitartez ezartzen dira alderdi bakoitzaren jarrerak, hizkuntzaren bitartez igortzen mezu juridikoak, eta hizkuntzaren bitartez bideratzen eztabaida juridikoak. Erabakia ere, epaia, hizkuntzaren bitartez ematen da. Hots, judiziozko harremanak, eztabaidak eta erabakiak dialektikoak dira.\nEta maila honetan funtsezkoa da epailea, prozesuko eragile nagusia, mezu juridikoa eta eztabaida dialektikoa herritarrak aukeraturiko hizkuntzan zuzenean jasotzeko eta erantzuteko gai izatea. Berarekin batera, noski, baita beste eragile guztiak ere. Hau da, ene ustetan, Justizia Administrazioak elebidun izan behar du, eta horrek eskatzen du berau osatzen duten eragile nagusiek, epaileek, magistratuek, eta idazkariek, egokia den kopuruan, bi hizkuntza ofizialak ezagutu eta menperatu behar izatea.\nMinisterio Fiskalari ere heltzen dio betebehar honek, noski. Espainiako Konstituzioko 124. artikuluak ezarritakoaren arabera, “Fiskaltzaren eginkizuna da, bestelako organoek dituzten zereginei kalterik egin gabe, justiziaren ekintza bultzatzea, legezkotasuna, herritarren eskubideak eta legeak babestutako interes publikoa defendatzea, ofizioz edo interesdunek hala eskatuta” (4). Beraz, ezin zaio “alderdi” izaera onartu zentzu honetan, eta ezin du bere buruarentzako aldarrikatu herritarrei dagokien hizkuntza-eskubidea, eskubide hori bermatzea eta betearaztea baita bere funtzioa, hain zuzen ere.\nIrizpide hauen arabera, Konstituzio Auzitegiak nahikotzat jotzen duen itzulpen sistema ez da hizkuntza-eskubideak bermatzeko bide egokia. Itzultzaileek egunero egiten duten lan txukuna oso aintzakotzat hartu behar dugun arren, itzulpen sistemak ez du judiziozko prozeduretan sortzen diren harreman dialektikoetan behar bezain besteko funtzioa betetzen. Itzultzailea mezu juridikoaren igorle eta hartzailearen artean ezartzen den bitartekoa da, filtroa, eta ez dio epaileari mezu juridikoa bere jatorrian eta osotasunean hartzen uzten. Eten egiten du harreman dialektiko hori, eta unean uneko zailtasunaren eta gaitasunaren esku uzten du mezu juridikoa zuzenki igorri eta jaso ahal izatea.\nBeraz, itzulpen sistemak hurrentasunaren oinarrizko printzipioa urratzen du, eta kolokan jartzen du herritarrak babes judizial eraginkorra jaso ahal izatea. Xede horretarako, ondorioz, nahitaezkoa da Justizia Administrazioak euskara ezagutzea eta erabiltzeko gai izatea, behar diren neurriak hartuz.\n5.- ATZERRIKO ADIBIDEEI ERREPARATUTA, JUSTIZIA ETA HIZKUNTZA-ESKUBIDEAK UZTARTZEKO BIDEAK EGON BADAUDE.\nJustizia Administrazioak bi hizkuntza ofizialak ezagutu behar hori zientzia-fikziozkoa iruditu dakigukeen arren, kontua da euskaldunok hori lortuko dugun egunean ez dugula ezer berririk asmatuko. Atzerriko herrietako sistema askotan topa ditzakegu oso bide interesgarriak, eta horietatik ikasi, aspalditik ari baitira herri eleanitz asko hizkuntza-eskubideak behar bezala arautzen eta bermatzen. Beraz, erreparatu diezaiogun Zuzenbide Konparatuari (5).\nAdibidez, Italian, Bolzanoko Probintzian epaile izan ahal izateko derrigorrezkoa da alemaniar talde etnikoko kide izan eta alemaneraren hizkuntza-gaitasuna frogatzea. Suitzan berdintsu, Friburgo, Berna edo Valais-eko Kantoi elebidunetan, hizkuntza ofizial biak ezagutzea betekizuna da hala epaileentzako nola justiziari lotutako langileentzako; are gehiago, Suitzako Auzitegi Federaleko Magistratu postuetarako hizkuntza-kuotak daude ezarrita, kasu bakoitza jatorrizko prozeduraren hizkuntza berberean erabaki ahal izateko. Kanadako Quebec estatu federatuan, baina baita Auzitegi federaletan ere, prozesua zuzentzen duen epaileak bi hizkuntza ofizialak ezagutu behar ditu, herritarrek hala eskatuz gero, interpreterik gabe ulertzeko eta erantzuteko gai izan daitezen. Belgikako adibidea ere berdina da: lurraldeka zatikatuta daude hizkuntza ofizialak eta epaitegiak, baina Bruselako eskualdean lan egin ahal izateko elebidunak izan behar dute epaileek.\nBetekizun horiekin batera, hizkuntzaren araberako eskuduntza- eta banaketa-arauak aurreikusten dituzte herrialde horietako legeriek.\nGure kasura ekarrita, bermatu beharrekoa Justizia Administrazioa elebiduna izatea litzateke. Eta horren antolakuntzaren barruan, aztertu beharrekoa da euskara ezagutzen ez duten epaileak, magistratuak, eta idazkariak nola euskaldundu, edo zer nolako epaile, magistratu, eta idazkari elebidun kopurua behar den, goragoko Auzitegietan eta kide askotako organoetan nola antolatu, zein baliabide material eta pertsonal jarri xede horren zerbitzura. Aztertu beharreko bideak eta zailtasunak asko dira, baina Konstituzio Auzitegiaren beraren hitzak errepikatuta, “zailtasun horiek erabaki konstituzional baten emaitza dira eta ezin dira izan [hizkuntza-eskubide] hori funtsik gabe uzteko aitzakia”.\n6.- GUZTIA ERE EZ DA BASAMORTU.\nBide luzea dugun arren, euskaldunok jakin behar dugu urrats xume baina sendo batzuk ematen ari direla Zuzenbidea eta Justizia euskaraz lantzeko ahalegin horretan. Horietako batzuk laburtuko ditut, datu guztiak ere ez baititut nire esku (eta aldizkari honetako beste artikulu batzuek hobeto jasoko baitiuzte), baina argazki positibo baten isla izango direlakoan nago.\nEuskal Herriko Unibertsitateko eta Deustuko Unibertsitateko Zuzenbide Fakultateetan geroz eta irakasgai gehiago ari dira ezartzen euskaraz, eta urtero-urtero ateratzen da lizentziatu mordoska bat profesionalki ere, Zuzenbidearen edozein esparrutan eta lanbidetan, euskaraz aritzeko gai izango dena.\nFakultate horiek, gainera, sendo heldu diote lege-testuak eta eskuliburuak euskaratzeari, profesionalon esku hain baliagarriak diren lan-tresnak jarriz (6).\nBizkaian, Zuzenbide Lizentziatuek abokatutzarako prestakuntza praktikoa euskaraz jasotzeko aukera dute Bizkaiko Abokatuen Bazkunaren Praktika Juridikorako Eskolan.\nAbokatuen Elkargoek ere jartzen dituzte abokatu euskaldunak herritarren esku, Ofiziozko eta Atxilotuei laguntzeko Txanden bitartez. Garrantzizkoa da zerbitzu hau egon badagoela jakitera ematea, euskaldunok nahi izanez gero ofiziozko abokatu euskalduna izan dezagun.\nEusko Jaurlaritzako Justizia Sailak ere abian jarri ditu hainbat ekimen esparru honetan (7): aipagarriak dira Euskara Batzordeak epaitegi eta auzitegi guztientzako lantzen dituen idazki-eredu euskaldunak eta Euskararen Erabilera Sustatzeko Programen barruan dauden esperientzia pilotuak.\nBukatzeko, epaitegietako itzultzaileen lana ere nabarmendu behar dut. Zerikusirik ez dauka itzulpen sistema behin-betiko baliabide modura errefusatzeak, egun itzultzaileek egiten duten lana aintzat hartu beharrarekin. Berdin idatziak itzultzerakoan nola bat-bateko interprete lanak egiten dituztenean, kontua da itzultzaileek ematen digutela, gaur egungo behin-behineko egoeran, epaitegien aurrean euskaraz aritzeko modua. Eta oso lan txukuna egiten dute ahalegin horretan. Aztertu beharko luke Eusko Jaurlaritzak itzultzaileen lan baldintzak hobetzea, gai juridikoetan etengabeko prestakuntza sistemak abian jartzea, eta orokorrean itzulpen lana hobetuko lukeen hainbat neurri. Baina, egia esan dezagun, txalotu beharrekoa da gaur egun ematen duten zerbitzua.\nEsan nahi baitut, Justizia euskalduntzeko dugun behar honetan lehendabiziko urratsak ematen ari garela, corpus juridiko euskalduna landuz eta profesional euskaldunak trebatuz. Zinez uste dut pausu horiek sendoak direla, eta bide onean gaudela, baldin eta ahalegin horiek guztiak testuinguru egokian kokatzen baditugu: euskarak zalantzarik gabe dauka Zuzenbidearen eta Justizia Administrazioaren lan-hizkuntza izateko gaitasuna, eta epe ertain-luzean kokatu behar dugu gure begirada, arazo juridiko eta judiziozko prozesu guztietan euskaraz aritzeko gai izango garen zerumuga horretan, Zuzenbidearen eremu honetan nahastuta gauden profesional nahikoa euskaraz lan egiteko gai izango garen egunean.\nEta ahalegin horiek guztiek baldintza bat behar dute arrakasta izateko: euskaldunon erabilera.\n7.- EUSKALDUNOK JUSTIZIA EUSKALDUNA ESKATU ETA ERABILI BEHAR DUGU.\nLegearen eta Justizia Administrazioaren hutsuneez aritu gara, baina egia ere bada euskaldunon erabileran hutsuneak ere badaudela. Euskal Autonomia Erkidegoan dauden Epaitegi eta Auzitegietan euskarak zer nolako eskaera duen jakiteko estatistikei egin beharko diegu so, baina jakin badakigu oso eskasa dela euskarak jasotzen duen eskaera.\nEgia da mendeetan euskarak ez duela presentziarik izan Zuzenbidearen eta Justiziaren munduan, eta hizkuntza boteretsuago batek irentsi duela esparru hori oso denbora luzean. Euskaldunok, “kontu serioetaz” aritzen garenean, gurea ez den hizkuntza batera jotzeko dugun joerak izango du azalpenik; hizkuntzen arteko dominazio harreman horietan, ez naiz jakitun.\nAzken finean, aldarte zakar edo samurrak medio, gure hizkuntza ezagutzen ez dutenen begiradan beti dakusagu sakoneko galdera berbera: guztiok dakigun hizkuntza baten bitartez komunikatu ahal izanda, zein behar duzue zuen hizkuntza xelebre horretan aritzeko?\nBada, badugu beharra, eta premiazkoa gainera. Espainiarrek gaztelaniaz, frantziarrek frantsesez, eta alemanek alemanez aritzeko duten behar berbera. Eta eskubidea. Eta ez dut uste azalpenak ematen denborarik galdu behar dugunik. Egin behar duguna eskubide hori egikaritzea da, gauzatzea, gure hizkuntza erabili eta gure hizkuntza galdatzea. Gizartearen esparru guztietan eta, noski, baita Justizia Administrazioan ere.\nHorregatik, zinez uste dut euskaldunon ardura dela zerbitzu publiko hori euskaraz eskatzea, Epaitegira jo behar dugun guztietan. Egungo behin-behineko egoera honetan ahalegin handia dela ezin uka, baina ezta ere baliabideak eta profesionalak baditugula gure esku, horiek erabiltzen hasi behar dugula.\nEskariak erakusten du beharra, beharrak sortzen du eskaria, eta abokatuok askotan erabiltzen dugun froga-printzipio baten arabera, eskakizun bat egiten duenari dagokio eskaera horrek oinarririk duen frogatzea. Beraz, euskaldunoi dagokigu Justizia Administrazioan euskaraz aritzea posible dela eta horren beharra dugula frogatzea. Izenburuan jarri dudan bezala, posible da, legearen eta eskura ditugun baliabideen arabera, baina hutsuneak nonahi daude, eta horiek konpondu behar ditugu.\n(1) Espainiako Konstituzioaren itzulpena: Euskaltzaindia eta Deustuko Unibertsitateko Euskal Gaien Institutua: Espainiako Konstituzioa/Constitución Española, Deustuko Unibertsitatearen argitarapena, Bilbo, 2004.\n(2) Ikus aurreko oharra.\n(3) Bizkaiko Probintzi Auzitegia, 1. Sekzioa, Prozedura laburtuko apelazioko 228/04-1 erroilua, 2004.10.01eko Autoa.\n(4) Hau ere Deustuko Unibertsitatearen itzulpenetik hartu dut.\n(5) Iturria: La Administración de Justicia en un Estado plurilingüe, Zuzendaria: Iñaki Agirreazkuenaga Zigorraga, “Cuadernos de Derecho Judicial” argitalpena, Botere Judizialaren Kontseilu Nagusia, Madril, 1999.\n(6) Ikus Interneten, adibidez, Deustuko Unibertsitateko Euskal Gaien Institutuak egindako argitalpenak (http://www.iev.deusto.es/publicaciones/default.asp?lang=EK) eta Liburutegi Juridiko Elebiduna:\n(7) Ikus Justizia.net web-orria, eta horretan:


Jentiletxeta eta Apaineko meategiak - Felix Ugarte Elkartea\nPublicado por Felix Ugarte Elkartea | Oct 28, 2011 | Salidas Espeleología | 0 |\nTaldeko lau kide izan ginen joan den asteartean Olatz inguruan, antzinako meategien bila. Bi leku desberdinetan zeuzkan prospektatuta Javik (gure geologo saltseroena), garai bateko meatze-ustiaketak. Arditurri eta Aralarren jaso degun esperientzia aprobetxatuz, Gipuzkoako eremu desberdinetan kokatzen diren ustiaketak ikertzeko prest gaude.\nJentiletxetako haitzuloetatik pasa ginen, oroimen genituen aspaldiko bisitak gogoratzeko, eta garai bateko katan gainaldean, lehen gizakiek utzitako arrastoak (lapa oskolak, zeramika zatiak eta hezurrak), ikus daitezke oraindik. Nahiko gertu, mendiaren ipar-magalean agertzen da meatze handi baten ahoa, sarrera bloke handi batez trabatua. 10m-ko soka bat naturalean instalatuz, konplikaziorik gabe jaisten gera beheko galeriara. Sarrerako bertikalpean eta ezkerraldean, laster bukatzen den galeri makur eta bihurgunetsu bat daukagu. Eskuinaldean berriz, hondakinez estalitako behera doan makur gelatxoa, hormak kuartzita kristalez josita. Bertikaletik aurrera jarraituz, galeri altu, zabala eta argitsua daukagu, goiko sabaia zeru argira doana. Bide nagusi hau paretan berriro sartzen denean, beste hiru galeriatxoetan banatzen da. Ezkerrekoa, mina-galeriak txikitu duen leize naturala da eta tximiniako hormak koladaz estalita ditu, baita lurrean daukan meandro bitxi bat ere. Eskuineko galeria, makurra eta maldaz behera doa, hau ere naturala; 20m arrastaka jaitsi ondoren, zutitu litekeen meandro estu batera iristen da, jarraitu ezinik. Aurrera segitu ezkero, berehala bukatzen da gizakiek egindako mina-galeria. Meategi nahiko modernoa dirudi eta ez degu gauza interesgarririk aurkitu.\nArno mendateko igoeran, Apaineko Donejakue bide ondoan, beste meatzegune interesgarri bat bisitatu genuen. Itsura oso onekoa, bide zahar honen ondoan dagoela kontuetan hartuta. Gainbegiratuta, garai bateko meategi arrasto ugari azaltzen dira eremu honetan: Arritzagan aurkitu ditugun zeru argira hustutako lubaki antzekoak, minerala kiskaltzeko labea, lehen izaten ziren bezain tamaina txikiko materialen hondakindegiak. Hurrengo bisitaren zain, zepa lagin bat jaso degu analizatzera bidaltzeko.\nAnterior Ernioko Kiropteroak Sagain Zelaian\nSiguiente Ahuntzaren leizea


HARA! Grises taldeak 'Veneno' abestiaren bideoklipa kaleratu du - Urola Kostako Hitza : Urola Kostako Hitza\nUdazkenean plazaratuko du Grises Zestoako laukoteak 'Talismán' diskoa, eta gaur, ostirala, 'Veneno' abestiaren bideoklipa kaleratu dute.\nCOVID-19aren gaitza dela eta, Talismán disko berria uste baino beranduago kaleratuko du Zestoako Grises taldeak, baina dagoeneko ikusgai dago disko berriko Veneno abestiaren bideoklipa. Hain zuzen ere, gaur, ostirala, jarri dute zestoarrek bideoa ikusgai beraien Youtubeko kanalean. Bertan, Zestoako laukotea ez ezik, eskualdeko hainbat aurpegi ezagun agertzen dira aktore lanetan.\nTalismán diskoko bigarren bideoklipa da Veneno abestia, duela aste batzuk Amazonia arde kantuaren bideoklipa ere kaleratu baitzuten.\nHona hemen Veneno kantuaren bideoklipa:


Athleticen urteko azken partidua eta binakakoaren hasierea, Bizkaia Irratiko kirol tertulian\nLigan Atletico Madrilen aurka galduta, 2015era arte ez dau beste norgehiagokarik jokatuko Athleticek. Astelehenetako kirol tertulian, Jose Luis Artetxe eta Aritza Escandon gonbidatuek Athleticen orain arteko lana, atzoko partidua eta aurrera begira egin b...\n00:44:53\tSanto Tomas Azokea bete beterik !!!!\n67.edizinoa da aurtengoa Bilbon, eta 286 postu baino gehiago prestatu dabez. Areatzan eta Plaza Barrian dagoz, gabeko 22:00etara bitartean. Nahiz eta jai eguna ez izan jendez gainezka dago.\nGorka Antxustegi barru barrutik\nGorka Antxustegi Markinarra, Espainiako rally txapelduna da. Bizkaia Irratian barru barrutik ezagutzeko aukerea izan dogu gidari bizkaitarra.\n00:06:37\tZergaitik itxi dabe espainiar estaduko Google News zerbitzua\nBitarlan enpresako Jabi Azurmendiri galdetu deutsagu zergaitia. Horrez ganera Firefox nabigatzaileak hamar urte bete dauz eta horren inguruko azalpenak be emon deuskuz. Gehiago irakurri\nJabi Azurmendi Santo Tomas Azokea bihar Lekeition\nSekula baino postu gehiagogaz eta herritarren parte hartze handiagoagaz badator Lekeitioko Santo Tomas Azokea.\nLehen sektorean, 41 dira Lekeitiora hurbilduko diren ekoizleak euren produktuen salmenta zuzena egiteko.\nJoe cocker hil da\nXalak, gerriko minez, ez du partida bukatu


Sestaoko Udala - Bi udal tailer adineko emakumeen ongizateari laguntzeko\nBi udal tailer adineko emakumeen ongizateari laguntzeko\nSestaoko Udala tailer berriak ematen ari da Kuetoko gizarte zentroan adineko emakumeentzat. Bi aktibitate hauek Udalak emakumeak ahalduntzeko daraman estrategiaren barruan daude eta bi helburu lortu nahi dituzte herritarren kolektibo honetan, osasuna sustatzea eta gaixotasunen prebentzioa hain zuzen ere. Hori aurrera eramateko, Udaleko Berdintasuna, Gizarte Ekintza eta Adinekoak arloak elkarlanean ari dira herritarren bizi-kalitate hobe baten alde.\n“Azken urteotan Berdintasun arloak Sestaoko zenbait talderekin lan egin du, baina inoiz ez dugu adineko emakumeentzako jarduera berezirik programatu" azaldu du Gizarte Ekintza eta Adinekoak arloko Flori Núñez zinegotziak, prentsaurrekoan. Hor sortu da bi jarduera hauek sustatzeko interesa “kolektibo honen beharrei erantzun bat emateko". “Bere gain ardura handiak hartzen ohituta dagoen kolektiboa eta beti eskaintzen duen esfortzua jasotzen ez duena”, gehitu du zinegotziak eta poza agertu du 40 pertsonak izena eman duten programa hauek sortu duten interesagatik.\nLehenengo tailerraren izena “Autozaintza eta bizitza kontzienteagoa izateko autoezagutza” da. Kasu honetan, parte-hartzaileek, parte-hartze dinamiken bidez, nor bere buruaz ondo sentitzeko zaintzari eta aisiari eman beharreko denborak duen garrantziari ekiten diote. Gai hau oso garrantzitsua da adineko emakumeen kasuan, besteei emanak bizitzen ohituta daudelako, bizitza osoan seme-alabak, senarra eta gurasoak zaintzeko ardura izan dutelako. Taldeak bizitzan zehar bete duten rol horren inguruko hausnarketa egiten du eta euren buruaz pentsatzeak duen garrantziaz hitz egiten du eta une askotan bai fisikoki eta baita emozionalki ere ondo sentitzeari lehentasuna emateaz.\nBigarren tailerraren izena, Kuetoko gizarte zentroan burutzen ari dena, “Krisiaren osatzeko ahalmena: dolua eta galerak" da eta garrantzia duen pertsona baten heriotzaren ondorengo prozesu naturala lantzen du. Dolua galdu den pertsonaren garrantziaren arabera aldatzen den prozesua da, eta horregatik hain zuzen ere, luzeagoa edo laburragoa eta mingarria edota ez hain mingarria izango da, egoera berrira egokitzeko kapazitatearen araberakoa alegia.\nIkastaro honetan parte hartzen duten gehienak euren senarraren galera bizi eta horren ondorioz krisi pertsonala jasan duten alargunak dira. Tailerrean maite izan duten pertsonaren galeraz hitz egin dezaten bilatzen da, barrena hustu eta haien kideen laguntza dutela senti dezaten.\nTailer hauek azaroan hasi ziren eta abenduaren 16ra arte luzatu dira.


Errealitate substantziala | Filosofía y ética | Xuletas, chuletas para exámenes, apuntes y trabajos\nEscrito el 17 de Octubre de 2019 en vasco con un tamaño de 6,68 KB\nPLATON ETA ARISTOTELES Platonen ideien teoriaren kritika: hilemorfismoa\nEstagiran (greziar Mazedonia) jaio zen K.A. 384. Urtean eta K.A. 367. Urtean Platonen Akademian sartu eta 20 urtez bertan osatu zuen bere heziketa. Platonen eragina nabarmena izan bazuen ere, Aristotelesek beste norabide bat eman zion Mendebaldeko pentsamenduari, maisu zuen Platonengandik hainbat arlotan urrunduz.Platonek eta Aristotelesek eszeptizismoa baztertu nahi dute, eta hori dela eta biek esaten dute errealitatea adigarria dela eta ezagutu egin daitekeela. Baina benetako errealitatea (Ontologia) zer den azaltzeko orduan, bi planteamenduak desberdinak dira. Esan bezala, Platonek adierazi zuen mundu sentikorra ez dela benetako errealitatea; zehatzago esateko, ez dela errealitatea. Aristotelesek, aldiz, errealitate substantziala eta errealitate akzidentala bereizi zituen. Aristotelesek errealitate substantzialaren barnean sartzen du, alde batetik, inguratzen gaituen eta zentzumenez hautematen dugun errealitatea, lehen errealitatea edo lehen substantzia, eta bestetik, esentzia unibertsalak edo bigarren substantzia.\nErrealitate akzidentala da gauzaki zehatzetan bakarrik hauteman daitezkeen ezaugarriak: kantitatea, neurria, kolorea, etab. Izatez errealitatea den bakarra lehenengo substantzia da, eta akzidenteak ez. Errealitatearen barruan lehenengo substantzia jartzean, zentzumenen bitartez hautematen dugun zehaztugabeko materia, Platonen idealismoaren aurrean errealismoa aldarrikatu zuen Aristotelese. Aldaketa azaltzeko Aristoteles bere teoria hilemorfikoan oinarritu zen. Bere ustez, hiru elementu sartzen dira aldaketa-prozesuan: orain dena (oraingo izatea edo forma), aldatzen den gaia (subjektua), eta ez-izate erlatiboa; hau da, izan daitekeena (potentzia). Izakiak ez dira oraintxe direnak bakarrik, izan daitezkeena ere bai. Beraz, izakiak bi elementuz osaturiko substantziak dira: materia eta forma (hyle). Baina Aristotelesen ustez, formak ez daude materiatik haragoko beste nonbait (Platonen ideien munduan), materia bati era banaezinean lotuta baizik. Aristotelesen ustez, ezagutza esperientziarekin hasten da eta, ondorioz, esperientzia ezin da baztertu, bertan ezagutza amaitzen ez den arren.Arima bizi-\nPrintzipioa da, gorputzari lotuta eta, beraz, hilkorra. Gorputza eta arima batasun substantziala dira; hots, bi elementuek errealitate bat osatzen dute: gizakia. Gauzak horrela, Aristotelesek zalantzan jartzen ditu arimaren hilezkortasuna eta Platonen erreminiszentziaren teoria. Aristotelesen arabera, guztiok nahi dugu zoriontsu izan, eta ondo bizitzea eta ondo jokatzea zoriontsu izatea da. Denok nahi dugun zorion hori praktikaren bidez lortzen den helburua da, eta ez berezko gaitasun batzuei esker.\nTeoria politikoa: gizatasuna eta erregimen politikoak Gizartea antolatzeko erari dagokionez ere zenbait desberdintasun aipa daitezke. Aristotelesen arabera, gizakiak bizirik iraun nahi badu, elkartu egin behar du nahitaez; hau da, elkartu behar du eta perfekzioa gizaki bezala garatzeko ondo antolaturiko gizarte batean bizi behar du. Gizakia animalia politikoa da, eta gizatiarrenak ez direnak soilik bizi daitezke gizarterik gabe. Animaliak edo jainko- jainkosak bakarrik bizi daitezke gizartetik kanpo. Elkarterik berezkoena eta lehenengoa familia da, gero familiaz osatutako elkartea den auzoa, eta azkenik, hiria. Beraz, familiak bere garrantzia du, eta ez da oztopo Estatua antolatzeko bi gobernu mota bereizten ditu: zuzenak eta okerrak. Zuzenak dira guztien ongia bilatzen dutenak eta okerrak dira gobernuan dauden interesak baino babesten ez dituztenak. Zuzenen artean, monarkia, aristokrazia eta errepublika aipatzen ditu. Bestetik, gobernatzeko era zuzen bakoitza ustel daiteke: monarkia usteltzen denean, tirania bihurtzen da; aristokrazia usteltzen denean, oligarkia, eta errepublika usteltzen denean, demagogia (demokrazia erradikala). Sistemarik onena da gehiengo erdiko klase batek ezartzen baditu jokaera-ereduak: errepublika. Politikan aritzen direnak ezin dira oso aberatsak izan, ezta pobreak ere; gutxieneko ondasunak eduki behar dituzte, denbora librea eduki eta horrela politikan jardun ahal izateko. Gauzak horrela, Aristotelesek ez dio egingarri irizten jabetza pribatua desagertzeari, Platonek proposatzen zuen moduan. Hiritar guztiek parte har dezakete polisaren erakundeetan merezimendua (bertutea) kontuan hartuta, eta ez beste irizpide batzuen arabera, adibidez, dirua eta ondasuna oligarkian eta berdintasuna demokrazian. Hala ere, gogoratu behar da Aristotelesen ustez hiriko biztanle guztiak ez direla hiritarrak: esklabotza naturala eta onartu beharrekoa da, eta aldi berean, ezinbestekoa da estatua antolatzek. Ohiturak eta bertute onak erabiliz bihurtzen gara bertutetsu, eta horretarako esperientzia oso garrantzitsua da. Ekintzak behin eta berriro errepikatuz eskuratzen dira ohiturak. Bertute etikoen artean justizia sartzen du Aristotelesek, baina bi filosofoek ez dute era berean ulertzen justizia. Aristotelesen justizia-kontzeptuak kontuan hartzen ditu legezkotasuna eta merezimendua. Legezkotasunak legeak esandakoaren arabera bizitzea esn nahi du; merezimenduak, hiritar guztiei tratu berdina ematea, merezi dutenaren arabera.\nErrealitatea Errealitate substantziala ARISTOTELESEN KRITIKA Aristotelesen teoria politikoa Aristotelesen lehen errealitatea Zer da errealitatea Aristotelesen teoria politikoa: gizatasuna eta erregimen politikoak Aristotelesen ustez zoriona


Berdintasunezko ezkontzek ehunaka suizidio ekiditen dituzten LGTBI komunitatean — Gaztezulo\nBerdintasunezko ezkontzek ehunaka suizidio ekiditen dituzten LGTBI komunitatean\nBerdintasunezko ezkontzek ehunaka suizidio ekiditen dituzten LGTBI komunitatean Ikerketa batek 28.000 pertsonen pausuak jarraitu zituen 11 urtetan zehar eta ondorioztatu berdintasunezko ezkontzek seguritatea eta errekonozimendua bermatzen dituztela suizidioak erdiraino murriztuz. https://www.gaztezulo.eus/albisteak/berdintasunezko-ezkontzek-ehunaka-suizidio-ekiditen-dituzten-lgtbi-komunitatean https://www.gaztezulo.eus/albisteak/berdintasunezko-ezkontzek-ehunaka-suizidio-ekiditen-dituzten-lgtbi-komunitatean/@@download/image/corazon-pride-madridbcn.jpg\nIkerketa batek 28.000 pertsonen pausuak jarraitu zituen 11 urtetan zehar eta ondorioztatu berdintasunezko ezkontzek seguritatea eta errekonozimendua bermatzen dituztela suizidioak erdiraino murriztuz.\nBerdintasunezko ezkontzak onartu zirenetik %50ean jaitsi da LGTBI komunitatean suizidioen tasa. Beste hitz batzuetan esanda, homosexual eta bisexualei ezkontzen utziz kolektibo honen suizidioen erdiak prebenitu daitezke. Ekintza legal sinple honekin, nahiz eta gizarte mailan horren konplexua izan, kolektibo honen osasun mentala hobetzea lortu da.\nOndorio hauek Danimarka eta Suedian 28.000 pertsonei 11 urtetan burututako ikerketa batetik atera dira. Ikerketa honek suizidoak alderatzen zituen bi etapatan: berdintasunezko ezkontzak legeztatu aurretik (Suedian 2009. urtean izan zen eta Danimarkan 2012an) eta behin berdintasunezko ezkontzak legeztatu ondoren. Ondorioak argiak dira: eskubide honek kolektibo honen osasun mentala hobetzen du.\nAnnette Erlangsenek, ikerketaren autore nagusiak, aditzera eman du berdintasunezko ezkontzek kolektibo honekiko dagoen estigmatizazioarekin apurtzen duela euren bizitzak erraztuz. Baloratuagoak sentitzen dira gizartean pertsona hauek, gizarte heteropatriarkalak inposatutako mugetan bizi behar izatearen karga arinduz.\nEz hori bakarrik, kolektiboak bere burua ere modu positiboagoan hautematen du. Eskubide hau onarturik, kontsentsu soziala ez edukiagatik, babesa ematen die normalizazioara bidean. Suizidioak ere ekiditen dira, gizarteak apurka apurka egoera horiek normaltzat ikusten baititu, gizarte anitz baterantz bidea eginez.\nHaatik, ikerketak dioenez oraindik ezkondu ondoren suizidatzen diren bikoteen kopurua bikoitza da LGTBI kolektiboko bikoteetan. Horregatik, suizidioak gutxitu badira ere, tasa altuak dira oraindik.\nBritainiar egunkari batek burututako beste ikerketa baten arabera, arbuiaketa soziala oraindik mantentzen da eta horregatik LGTBI komunitate pertsonek suizidioaren bidea erabakitzeko aukera gehiago dituzte. Gainera, Erlangsenek aipatzen du berdintasunezko ezkontzaren legea aldatu daitekeela eta etengabeko dudan bizi direla; orain inoiz baino gehiago gainera eskuin muturraren gorakadarekin.